text:
Burera: Hatangiye kubakwa ibiro by’Akarere bisimbura ibyubatswe mu 1986
Ukeneye kwamamaza! Gusobanuza! Gutanga amakuru? Hamagara 0788772818
Minisitiri w’Ubutegetsi bw’Igihugu Gatabazi JMV, yatangije imirimo yo kubaka ibiro bishya by’Akarere ka Burera, Imirimo yo gutangiza iyi nyubako yabaye kuri uyu wa Gatanu tariki ya 24 Nzeri 2021, ibera mu Mudugudu wa Rutuku, Akagari ka Kabona, Umurenge wa Rusarabuye ari naho izaba iherereye.
Akarere ka Burera gasanzwe gakorera mu biro biherereye mu Kagari ka Ndago, Umurenge wa Rusarabuye, byubatswe mu mwaka w’1986, icyo gihe bikaba byarakoreragamo ibiro by’icyahoze ari sous-perefegitura ya Kirambo.
Mu rugendo yagiriye mu Karere ka Burera, Minisitiri w’Ubutegetsi bw’Igihugu Gatabazi JMV, yashyize ibuye ry’ifatizo aho ibiro by’Akarere biri kubakwa maze asaba abaturage kuyigira iyabo ndetse ko bakwiye kuyibonamo nk’ igisubizo cy’imiyoborere myiza begerejwe.
Minisitiri Gatabazi, yabasabye kwirinda ibishobora kwangiza iki gikorwaremezo cyabegerejwe.
Yagize ati: “Ni inyubako ikwiye kuba ikimenyetso cy’imiyoborere myiza, ishingiye ku guha abaturage serivisi nziza no kuzibahera ahantu hagezweho, kandi hasobanutse.”
Minisitiri Gatabazi yasabye abaturiye iyi nyubako igiye kubakwa kubyaza amahirwe begerejwe
Yakomeje agira ati “Ikindi ni uko muri iki gihe igiye kumara yubakwa, abaturage benshi n’abacuruzi, bahaboneye akazi kabahemba. Nibatangire bakoreshe neza izo nyungu bahabonera, kugira ngo imibereho y’ubuzima bwabo izarusheho kuba myiza uko iminsi ishira, babikesha amafaranga bazaba bahembwa”.
Yabijeje ko Ubuyobozi bw’Igihugu butazahwema gukora ibishoboka byose, ngo inzego z’ibanze zikorere ahantu hajyanye n’igihe, hagamijwe kunoza akazi kazo no koroshya serivisi zitanga ku bazigana, kugira ngo n’iterambere ryihute.
Imirimo yo kubaka ibi bishya, izamara igihe cy’imyaka ibiri. Itware asaga miliyari eshatu y’amafaranga y’u Rwanda.
Usibye kuba igiye gutuma haba abakozi n’abagana Akarere bakorera ahantu hisanzuye, igiye gutuma umubare mwinshi wiganjemo urubyiruko uva mu bushomeri kuko uzahabwa akazi mu kubaka iyo nyubako.
Akarere ka Burera ni kamwe mu turere two mu Ntara y’Amajyaruguru twakoreraga ahantu hato kandi hashaje. Ni mu gihe kandi utwa Musanze na Rulindo hagishakishwa ubushobozi bwo kutwubakira aho gukorera hagutse kandi hagezweho.
TUYISHIMIRE RAYMOND / UMUSEKE.RW


c: text/html

text:
Uburasirazuba:Aborozi barishimira ko bagiye kwigishwa kubyaza umusaruro amata
Yanditswe na admin
Abarozi bo mu ntara y’Uburasirazuba barishimira ko bagiye kwigishwa kubyaza umusaruro amata, mu rwego rwo kwirinda ibihombo bagiraga iyo umukamo wabaga mwinshi badafite aho bawugemura wose.
Murigande Wilson, umwe mu bakorera ubworozi bw’inka mu karere ka Kayonza, yagize ati “Abantu nta bwo bumva ko umworozi ahendwa ku mata nyamara aba yakoresheje imbaraga nyinshi, iyo amata uyajyanye ku ikusanyirizo kuri litiro imwe bakwishyura amafaranga 180, nyamara iyo ugeze mu mujyi ukajya kuyagura kuri ba bandi bayacuruza bisanzwe ni amafaranga 300.
Abo bayagurisha gutyo nta kindi kintu bongeyemo, naho iyo bigeze ku yatunganyirizwa mu nganda ho inusu ya litiro ntijya munsi y’amafaranga 500, uwaduha uko twongera ubumenyi ku kongerera agaciro amata yacu byadufasha cyane kuko byari ari inyungu kuri twe aborozi.”
Mutegarugori Anet, umwe mu babyeyi bacuruza amavuta y’inka, nawe yagize ati “Amafaranga umworozi abona ku musaruro w’amata aracyari make, amata wakuyemo amavuta nta bwo wayacuruza ariko wenda ubwo twumvise ko i Nyagatare hagiye kuza ishuri tuzoherezayo abana bage kwiga bamenye uko twabona amavuta, kandi n’amata twayakuyemo nayo acuruzwe.”
Nyuma y’uko Leta y’u Rwanda yumvikanye na Banki nyafurika itsura amajyambere, BAD, ku mushinga wo guteza imbere imirimongiro ishingiye ku buhanga bugamije iterambere, ni bwo havutse igitekerezo cyo gushinga amashuri yigisha imyuga ishingiye ku buhinzi n’ubworozi, azafasha urubyiruko kwihangira umurimo bashingiye ku mirimo y’ubuhinzi n’ubworozi igaragara mu duce batuyemo, kiri i Musanze, ndetse n’icya Nyagatare kizibanda ku bworozi.
Umuyobozi mukuru muri Minisiteri y’uburezi ushinzwe ubumenyi, ikoranabuhanga n’ubushakashatsi Dr Gasingirwa Christine, yagize ati “Mu rwego rwo kunganira Leta mu gutanga ubumenyingiro bufasha abaturage n’urubyiruko kwihangira imirimo, niho hatekerejwe ishuri nk’iri, nta bwo ari aha gusa ryashyizwe kuko no bindi bice by’igihugu aya mashuri yaratangiye kandi amaze kubyara umusaruro.
Ubu icyo twiteze kuri aba duhaye iri shuri n’abazaryigamo ni ugufasha abaturage bagahindura ubuzima bari babayemo, kandi bugahinduka bishingiye ku bumenyi bufatika bw’ibyo basanzwe bakora.”
Umuyobozi w’ishuri rikuru ryigisha imyuga n’imirimongiro IPRC East, Eng. Ephrem Musonera, yavuze ko biteguye kubyaza umusaruro iryo shuri bahawe na Minisiteri y’uburezi ngo bagicunge.
Yagize ati “Nta bwo waba mu ntara y’Uburasirazuba udatekereza ku bworozi, ngo uvuge ko hari icyo umariye abaturage baho, iri shuri rizafasha abaturage kongera agaciro umusaruro uva ku mata, aho abazarigana bazigishwa gukora za yawurute na bazigishwa kandi gukora foromaje, hazaba ari ikigo cy’ubushakashatsi ku bworozi n’icyabuteza imbere.
Iri shuri rizajya ryigisha mu gito, ndetse ngo mu minsi ya vuba n’ibikoresho byose bya ngombwa bizaba bihari, dore ko iri shuri ryuzuye ritwaye amafaranga miliyoni 156,483,507.
HAKIZIMANA YUSSUF

robotstxt: allowed

filter: keep


text:
Gasabo:Hatangijwe ukwezi kwahariwe kwita kubafite uburwayi bwo mu mutwe
Akarere ka Gasabo, umujyi wa Kigali hatangijwe ukwezi kwahariwe kwita kubafite ikibazo cy'uburwayi bwo mu mutwe, imihango yo gutangiza iki gikorwa yabereye mu murenge wa Nduba.
Uyu murenge wa Nduba hatangirijwe iki gikorwa uyu wa 12/10/2021 niwo wagaragaje kwitaba kubafite uburwayi bwo mu mutwe mu mirenge igize akarere ka Gasabo. Gasabo niko karere kari Ku isonga mu gihugu kugira abaturage benshi bafite ikibazo cy'uburwayi bwo mu mutwe. Iradukunda Kalisa Kelvin ,yarokotse Jenoside yakorewe abatutsi yatanze ubuhamya nk'umwe wagize ikibazo cyo mu mutwe, yavuze uburyo yatwawe kwa muganga aziko ari muzima batunguwe no gusanga arwaye, ashingiye ku mateka ya Jenoside avuga ko yarezwe n'abantu bamutoraguye ageze ku myaka 12 nibwo yamenye ko atari iwabo bamurera, ibi byamuteye atangira kwibaza bimutera kwigunga agira agahinda gakabije, ariko aza gukira agize imyaka 25 yivuje afashijwe na AVEGA na FARG. Uyu Kalisa yavuze ko akize byamuteye gutangiza Club ihuje abantu bafite ikibazo gihuye nicyo yagize, ati:''Ndashimira AVEGA niyo mubyeyi wacu? Maze gukira nashatse uburyo nahuriza hamwe abo duhuje ibibazo ,bamwe barakize n'abandi birimo kugenda neza dufite ikizere ko inkotanyi zaturokoye zizatubona twishimye''. Umwali Pauline , umuyobozi w'akarere ka Gasabo, atangiza iyi gahunda yavuze ko bagamije gukangurira abaturage kwegera amavuriro kugirango bisuzumije bamwe uko bahagaze. Ati:''Uburwayi bwo mu mutwe n'indwara ivurwa igakira, niyo mpamvu twatangije ukwezi Ku bukangurambaga hano Nduba twahereye niho hari amavuriro agerageza kwita kubarwayi''. Uyu muyobozi yakomeje avuga ko Gasabo kuba ariko karere ubushakashatsi bwa RBC bwagaragaje ko kari ku isonga kugira abarwayi benshi nta gikuba cyacitse,ati:''Gasabo niko karere mu gihugu gafite abaturage benshi ,byongeye n'akarere k'umujyi ibyatangajwe n'ukuri ,niyo mpamvu natwe twahagurutse kugirango turebe icyo twakora twite ku baturage bacu''. Insanganyamatsiko y'ubu bukangurambaga mu karere ka Gasabo igira ,ati:''Hari icyizere nyuma yo kugira ikibazo cy'uburwayi bwo mu mutwe, mureke twivuze''. Ubushakashatsi bwakozwe n’Ikigo cy’Igihugu cy’Ubuzima (RBC) bugaragaza ko Abanyarwanda 20.5% bagendana n’uburwayi bwo mu mutwe, igereranya (extrapolation) rishingiye ku mubare wa miliyoni zikabakaba 13 z’Abanyarwanda rikaba rigaragaza ko abasaga miliyoni ebyiri bafite ibibazo byo mu mutwe, aho umuntu umwe kuri batanu aba afite ubwo burwayi agendana abizi cyangwa atabizi. Indwara zo mu mutwe ni nyinshi ariko mu ziganje mu Rwanda harimo iy’agahinda gakabije yihariye 11.9%, iy’umuhangayiko yihariye 8.6%, ihungabana riterwa n’ibihe bikomeye umuntu yanyuzemo ryihariye 3.6%, indwara yo kunanirwa kwifata ku ngeso runaka yihariye 3.6% n’igicuri cyihariye 2.9%.
Uyu murenge wa Nduba hatangirijwe iki gikorwa uyu wa 12/10/2021 niwo wagaragaje kwitaba kubafite uburwayi bwo mu mutwe mu mirenge igize akarere ka Gasabo.
Gasabo niko karere kari Ku isonga mu gihugu kugira abaturage benshi bafite ikibazo cy'uburwayi bwo mu mutwe.
Iradukunda Kalisa Kelvin ,yarokotse Jenoside yakorewe abatutsi yatanze ubuhamya nk'umwe wagize ikibazo cyo mu mutwe, yavuze uburyo yatwawe kwa muganga aziko ari muzima batunguwe no gusanga arwaye, ashingiye ku mateka ya Jenoside avuga ko yarezwe n'abantu bamutoraguye ageze ku myaka 12 nibwo yamenye ko atari iwabo bamurera, ibi byamuteye atangira kwibaza bimutera kwigunga agira agahinda gakabije, ariko aza gukira agize imyaka 25 yivuje afashijwe na AVEGA na FARG.
Uyu Kalisa yavuze ko akize byamuteye gutangiza Club ihuje abantu bafite ikibazo gihuye nicyo yagize, ati:''Ndashimira AVEGA niyo mubyeyi wacu? Maze gukira nashatse uburyo nahuriza hamwe abo duhuje ibibazo ,bamwe barakize n'abandi birimo kugenda neza dufite ikizere ko inkotanyi zaturokoye zizatubona twishimye''.
Umwali Pauline , umuyobozi w'akarere ka Gasabo, atangiza iyi gahunda yavuze ko bagamije gukangurira abaturage kwegera amavuriro kugirango bisuzumije bamwe uko bahagaze.
Ati:''Uburwayi bwo mu mutwe n'indwara ivurwa igakira, niyo mpamvu twatangije ukwezi Ku bukangurambaga hano Nduba twahereye niho hari amavuriro agerageza kwita kubarwayi''.
Uyu muyobozi yakomeje avuga ko Gasabo kuba ariko karere ubushakashatsi bwa RBC bwagaragaje ko kari ku isonga kugira abarwayi benshi nta gikuba cyacitse,ati:''Gasabo niko karere mu gihugu gafite abaturage benshi ,byongeye n'akarere k'umujyi ibyatangajwe n'ukuri ,niyo mpamvu natwe twahagurutse kugirango turebe icyo twakora twite ku baturage bacu''.
Insanganyamatsiko y'ubu bukangurambaga mu karere ka Gasabo igira ,ati:''Hari icyizere nyuma yo kugira ikibazo cy'uburwayi bwo mu mutwe, mureke twivuze''.
Ubushakashatsi bwakozwe n’Ikigo cy’Igihugu cy’Ubuzima (RBC) bugaragaza ko Abanyarwanda 20.5% bagendana n’uburwayi bwo mu mutwe, igereranya (extrapolation) rishingiye ku mubare wa miliyoni zikabakaba 13 z’Abanyarwanda rikaba rigaragaza ko abasaga miliyoni ebyiri bafite ibibazo byo mu mutwe, aho umuntu umwe kuri batanu aba afite ubwo burwayi agendana abizi cyangwa atabizi.
Indwara zo mu mutwe ni nyinshi ariko mu ziganje mu Rwanda harimo iy’agahinda gakabije yihariye 11.9%, iy’umuhangayiko yihariye 8.6%, ihungabana riterwa n’ibihe bikomeye umuntu yanyuzemo ryihariye 3.6%, indwara yo kunanirwa kwifata ku ngeso runaka yihariye 3.6% n’igicuri cyihariye 2.9%.


text:
Koreya y’Amajyaruguru
Koreya y’Amajyaruguru cyangwa Koreya ya Ruguru (igikoreya: 북조선), cyangwa Repubulika ya rubanda iharanira demokarasi ya Koreya (igikoreya: 조선민주주의인민공화국), ni igihugu muri Aziya. Umurwa mukuru rw'iki gihugu ni Pyongyang. Ururimi rwa Koreya y’Amajyaruguru ni igikoreya, ariko kiratandukanye n’icya Koreya y’Amajyepfo mu kibonezamvugo n’amagambo. Umuyobozi wayo ni Kim Jong-un. Igihugu gatuwe n’abaturage bagera kuri 25,368,620 (2016), batuye ku buso bwa 120,540km². Koreya y’Amajyaruguru n’iy’Amajyepfo zari ubukoloni bw’Ubuyapani, kugeza aho Intambara ya kabiri y’isi irangiriye mu 1945.


text:
Musare Paradis ni umusizi w'umuririmbyi, umwanditsi ubarizwa mu mujyi wa Muhanga ariko avuka mu ntara y'Amajyaruguru mu karere ka Gicumbi. Azwi cyane nk'umu 'Storysteller' umubarankuru akaba n'umwanditsi wandika Filime n'Ikinamico akanatoza abakinnyi. Kuri ubu amaze gushyira hanze indirimbo yise 'Urukundo ruruta ubuvuke'.
Kuri ubu Musare Paradis yatangiye kariyeri y'umuziki, aririmba indirimbo nyarwanda ziri mu bwoko bwa gakondo ndetse na Gospel indirimbo zo kuramya no guhimbaza Imana. Aganira na inyaRwanda.com, yatubwiye igihe yatangiriye ubuhanzi bwe ndetse avuga n'abahanzi baririmbira Imana yakuze akunda.
Yagize ati "Natangiye kuririmba niga primaire ni cyo gihe niyumvisemo impano yo kuririmba. Nakunze cyane kuririmba indirimbo nyarwanda ahagana mu 2006 bamwe mu bahanzi icyo gihe nkibyiruka nakunze kumva bakankundisha umuziki; ni Alex Dusabe, Mani Martin, Munyanshoza Dieudonne, Aimable Kubana n’abandi."
Mu bijyanye no kwandika indirimbo Musare Paradis yabitangiye ageze mu mwaka wa mbere w'amashuli yisumbuye hari mu mwaka wa 2007. Yagize ati "Hamwe ni'nshuti zanjye twiganaga twaje gushinga Groupe y'abaririmbyi tukandika indirimbo tukanakora ibitaramo bitandukanye aho twigiraga, kandi abanyeshuli benshi bagakunda indirimbo zacu. Icyo gihe twaririmbaga injyana ya Reggae."
Urugendo rwa nyarwo mu muziki yarutangiye uyu mwaka 2020 akaba amaze gushyira indirimbo 2 hanze ariko yakoze indirimbo enye zose zikaba zararangiye iziri kuri Youtube ni 'URUKUNDO RUSUMBA UBUVUKE' na 'TUJISHURE IBISABO'.
Musare Paradis yakomeje avuga ko afite intego yo gutambutsa ubutumwa buhumurizaa abantu. Yagize ati "Intego, umugambi mfite mu gukora ibihangano; ni ugutambutsa ubutumwa buhumuriza imitima imenetse; kuko naje gusanga mu mibereho yaranze urugendo rwa buri muntu hano ku isi ntawe iyi si itagomeye, buri wese yarakomeretse n'ubwo twese ibikomere by'imitima bitari ku rugero rumwe.
Buri wese akeneye ihumure mu rwego arimo buri muntu wese akeneye umubwira ngo komera. Ibihangano byanjye bishishikariza abantu kubana, kubabarirana, kwihanganirana, twese tuzirikana ko isi itatubaniye hanyuma tukigishwa cyane nayo mateka mabi tukabana neza." Ubwo ni bwo butumwa ahanini wumva uyu muhanzi ashyize imbere mu rugendo rwe.
UMVA HANO INDIRIMBO 'URUKUNDO RUSUMBA UBUVUKE' YA MUSARE PARADIS


text:
Stromae azitabira igitaramo murumuna we Cyusa agiye gukorera mu Bubiligi
Written by Arsene Muvunyi on 10th March 2020
Umuhanzi w’indirimbo zo mu njyana ya gakondo, Cyusa Ibrahim, ugiye gutaramira mu bihugu bitandukanye byo ku mugabane w’u Burayi yatangaje ko afite gahunda yo guhura n’umuvandimwe we Stromae baherukana mu 2015.
Cyusa n’inkera ni itsinda ry’ababyinnyi ryashinzwe na Cyusa Ibrahim, rikaba rikaba rikunzwe cyane mu bitaramo bya gakondo.
Uyu musore umaze gushyira hanze indirimbo umunani ziri kuri alubumu ye ya mbere ateganya kumurika, we na bagenzi be babiri bazahaguruka i Kigali mu gitondo cyo ku wa Kane tariki 12 Werurwe 2020, ubwo bazaba berekeje mu bitaramo bizenguka ibihugu bitandukanye byo ku mugabane w’u Burayi.
Icyambere kizaba tariki 14 Werurwe 2020 ubwo abanyarwanda batuye mu Mujyi wa Buruseli mu Bubiligi bazaba bizihiza umunsi mpuzamahanag w’abagore, tariki 21 Werurwe azataramira mu Buholandi, tariki 27 akomereza mu Busuwisi, kuri 28 ataramire mu Bufaransa naho kuri 29 Werurwe 2020 asubire mu Bubiligi mu Mujyi wa Liege.
Igihugu cy’u Bubiligi ni cyo gituwemo n’umuhanzi w’icyamamare ku Isi, Stromae, akaba n’umuvandimwe wa Cyusa [bahuje se].
Cyusa na Stroame baherukana mu 2015 ubwo uyu muhanzi yazaga gukorera igitaramo mu mujyi wa Kigali. Hari ku kandi ku nshuro ya mbere babonanye amaso ku maso.
Mu Kiganiro KISS FM yagiranye na Cyusa yatubwiye ko yamaze kuvugana na Stromae akamwizeza ko azitabira igitaramo cye kizabera mu Mujyi wa Buruseli.
Ati “ Yambwiye ko ashobora kuza ariko urabizi uriya ntabwo wapfa kubyemera, wemera ari uko bigeze ariko yambwiye ko azaza ku cya Buruseli. Ubushize ntabwo twabashije kubonana hari ibintu by’imideli yari arimo mu Bufaransa ariko ubu ndacyeka ko tuzabonana.”
Stroame yavutse ku mugabo w’u umunyarwanda, Rutare Pierre wishwe muri Jenoside yakorewe Abatutsi mu 1994. Agahinda ko gukora atabona umubyeyi we niko katumye akora indirimbo yise “Papaoutai” yanakunzwe cyane.


text:
Muri 2015 ubucucike kuri kilometero kare bwari buhagaze kuri 461 mu gihe muri 2050 buzaba buhageze kuri 934. Ubu bwiyongere bw’abaturage bujyana no gukenera ubutaka bwo guturaho no gukoreraho ibikorwa by’iterambere bitandukanye, twavuga nk’ubuhizi n’ubworozi, ubucukuzi bw’amabuye y’agaciro n’ibindi.
Bitewe n’ubu bwiyongere bw’abaturage, ahakabaye hakorerwa ibikorwa by’ubuhinzi kandi bitanga n’umusaruro harimo haraturwa ku muvuduko wo hejuru. Urugero twavuga ni nk’igice kinini cy’Intara y’u Burasirazuba ndetse n’Akarere k’Ibirunga bizwiho kuba ari byo bigize Ikigega cy’igihugu mu biribwa.
Nta gikozwe ubu butaka bugakomeza guturwaho ku muvuduko biriho ubu, byazagira ingaruka mu gihe kirekire mu kwihaza mu biribwa kw’igihugu.
Ese ubwiyongere bw’abaturage muri utu turere tw’ubuhinzi buva he?
Intara y’Iburasirazuba
Nkuko bigaragara mu bushakashatsi bwakozwe n’Ikigo cy’Igihugu cy’Ibarurishamibare (NISR-EICV-4), ndetse na raporo ya Banki y’Isi (World bank report) muri iki gihe usanga abaturage bava mu duce tw’imisozi miremire kandi yagundutse, abandi bakava mu duce dufite amasambu mato cyane.
Aha twavuga nk’uturere twa Gakenke, Muhanga, Rulindo, Gicumbi, Nyamagabe, Burera, Nyaruguru, Gasabo na Nyamasheke berekaza aho bashobora kubona amasambu manini kandi atanga umusaruro cyane cyane mu gace k’iburasirazuba mu turere twa Nyagatare, Gatsibo, Kayonza na Rwamagana.
Muri utu turere abaturage bavamo ntibaba bagishobora kubona umusaruro uhagije watunga ingo zabo bityo bagafata icyemezo cyo gusuhuka. Minisiteri y’Ubuhinzin’Ubworozi (Minagri_ Psta 4) igaragaza ko mu turere 10 two mu Ntara z’Iburengerazuba, Amajyepfo ndetse n’Amajyaruguru abahinzi bari hagati 40-50 % bakorera ibikorwa byabo ku buso bungana na 0.2 ha mu gihe mu Karere ka Rubavu abahinzi bangana na 70 % bafite ubutaka muri minsi ya 0.2 ha. Bigaragare rero ko ubutaka butera kandi buto ari imwe mu mpamvu ituma abantu bimukira cyane mu Ntara y’Iburasirazuba.
Akarere k’Ibirunga bihagaze bite?
Akandi gace gafite umuvuduko wo hejuru mu guturwa ni ak’Ibirunga aho imijyi ya Musanze na Rubavu ndetse n’udusantere twaho twaguka vuba. Kuba aka gace gahana imbibi n’ibihugu bituranyi aho byoroha gukora ibikorwa by’ubucuruzi kandi kakaba gafite n’ubutaka bwera bituma hari abaturage bava hirya no hino bajya kuhatura.
Ibi bituma imijyi n’amasantere byaguka vuba. Hari impungenge ko ugukura kw’iyi mijyi kugenda gutwara ubutaka buhingwa kandi ari bwo bwakabaye buzakomeza gutanga umusaruro w’ibiribwa ku baturarwanda biyongera umunsi ku munsi.
Hakorwa iki?
Hakwiriye kurebwa uburyo ubu bwiyongere bw’abaturage butahutaza urwego rw’ubuhinzi mu Rwanda. Mu ngamba abantu barebaho neza harimo ko:Intara y’Amajyepfo ari yo yakwakira cyane ibikorwa by’amajyambere birimo inganda, ibikorwa by’ubucuruzi n’ibindi. Hakwiye gushyiraho umurwa mukuru w’ubucuruzi hagati ya Muhanga na Ruhango kugira ngo ukurure abantu benshi.
Birakwiye ko ahazajya ibikorwa by’amajyambere n’imiturire hategurwa neza igishushanyo mbonera cy’imikoreshereze y’ubutaka; gutuza abantu mu buryo bugezweho kandi bitwara ubuso buto bushoboka no kugabanya cyane umuvuduko w’ubwiyongere mu turere tw’igihugu dufatwa nk’igigega (akarere k’ibirunga, Intara y’Iburasirazuba).
Kubera iki imiturire n’inganda byagenerwa Intara y’Amajyepfo?
Igice kinini cy’Intara y’Amajyepfo ntabwo kiberanye n’ibikorwa by’ubuhinzi kuko gifite ubutaka busharira. Ikindi kandi niho hagarara udusozi tuberanye n’imiturire. Aho iyi ntara iherereye byoroshye guhahirana n’izindi ntara n’umujyi wa Kigali.
Ese birashoboka?
Ibi birashoboka kuko u Rwanda ari igihugu gito kandi gifite abaturage benshi. Bityo rero hakwiriye kujyaho ingamba zikomeye zinoza imiturire ndetse zikabungabunga ubutaka bwera cyangwa bugaragaza ko bwatanga umusururo kugira ngo n’abazabaho kera bazabone amahirwe abariho ubu bafite.
Icya kabiri, igihugu kimaze kugira ibikorwa remezo twavuga nk’imihanda n’ibindi bituma ubuhahirane bworoha kandi bushoboka mu gihugu hose. Bikaba rero byakoroha cyane gushyira agace k’inganda ahantu hamwe ndetse hagati aho umusaruro ushobora kuva mu bice byose by’igihugu bikagera aho bitunganirizwa bitarangirika.
Ibi kandi byagabanya cyane igihombo kigenda kigaragara mu nganda zigenda zubakwa hirya no hino kandi nta musaruro uhagije wo gutunganya zifite.
Icya gatatu ni uko umubare w’abantu batuye ahantu h’imisozi miremire kandi hashyira ubuzima bwabo mu kaga wagenda utuzwa mu Ntara y’Amajyepfo. Nk’ubu politiki y’imikoreshereje y’ubutaka (Rwanda Land policy) igaragaza ko Intara y’Amajyaruguru ndetse n’Uburengerazuba zifite abaturage benshi batuye mu manegeka kandi badafite aho bimurirwa habashyira mu mutekano.
Karimba Yannick/Umwarimu muri Kaminuza y’u Rwanda


text:
Minisitiri Vincent Munyeshyaka yashimiye Chorale de Kigali
Yanditswe na admin
Ubwo korali ya Kigali « Chorale de Kigali » yakoreraga igitaramo mu Mujyi wa Kigali muri Kigali Conference and Exhibition Village bakunda kwita Camp Kigali, Minisitiri w’Ubucuruzi n’Inganda Vincent Munyeshyaka yayishimiye ko yamutumiye ikaba yaranateguye igitaramo cyiza cyashimishije abantu.
Mu ijambo rye yavuze kandi ko Abanyarwanda baramutse babayeho mu buzima bwa gikirisito amahoro yarushaho kuganza.
Yagize ati «Abanyarwanda babayeho mu buzima bwa gikirisito amahoro yarushaho kuganza.»
Aya magambo Minisitiri Munyeshyaka yayavuze nyuma yo kubona umunzero n’akanyamuneza ku bari muri icyo gitaramo byari biturutse ku buryo korali yabaririmbiraga.
Yashimiye kandi abanyacyubahiro bari aho, abahagarariye ibihugu byabo mu Rwanda bari bitabiriye icyo gitaramo anashimira Abanyarwanda bari bitabiriye igitaramo n’abandi bose muri rusange abifuriza kuzagira Noheli nziza n’umwaka mushya muhire wa 2018.
Dr Albert Nzayisenga, Umuyobozi w’iyi korali yashimiye abitabiriye igitaramo cyabo anashimira korali uburyo yateguye igitaramo cyiza cyaranzwe n’udushya twinshi twiza twari tugendereye gushimisha abitabiriye igitaramo turushaho kubinjiza neza mu minsi mikuru ya Noheli n’Ubunani.
Ati «Ubusanzwe Chorale de Kigali irabaririmbira mukanyurwa, muri iki gitaramo hagaragayemo agashya ko kuririmbira abana mu buryo budasanzwe tunaririmbira n’abakuru mu majwi meza ahanitse baranyurwa.»
Yongeye gushimira kandi ababafashije mu gikorwa cyo gutegura icyo gitaramo. Iki gitaramo cya korali ya Kigali cyabaye mu mpera z’icyumweru cyatambutse ku ya 17 Ukuboza 2017.
Chorale de Kigali yabayeho kuva mu 1966. Mu mwaka wa 2016 ni bwo yizihije Yubile y’imyaka 50 imaze iririmbira Imana.
Buri mwaka itegura igitaramo cyitwa “Christmas Carols” kikaba ari igitaramo kiba kigizwe n’indirimbo za Noheli. Iyi korali ubu igizwe n’abantu 124.
NKUNDIYE ERIC BERTRAND


text:
Amasomo matagatifu tuzirikana:
Isomo rya mbere: Iz 35, 4-7a
Zaburi 146 (145)
Isomo rya kabiri: Yak 2, 1-5
Ivanjili ntagatifu: Mk 7, 31-37
Nimukomere, Imana ije kubakiza
Irembo
Ijambo ryiza ngo ni mugenzi w’Imana kuko ritanga ihumure, rigahoza uwahogoye, rikarema agatima uwari wakutse umutima maze akumva atekanye agashira igihunga ni uko uwo mutima tuvuga ko wari wakutse ugasubira mu gitereko cyawo. Igihe cyose utari (umutima) mu gitereko cyawo, muntu arangwa no guhuzagurika, no kuba nyamujya iyo bigiye, no kwitaba aho adahamagawe no guhora ku nkeke ari nako ayihozaho abandi no guhora aryamiye amajanja kuko aba yikanga igikomye cyose. Muntu azatuza ryari? Ni kenshi twumvana abantu imvugo igira iti «ni ukwishyira mu biganza by’Imana (aho kwishyira mu kagozi). » Abo ni abateye intambwe mu kwemera ariko bakeneye no gutera indi bakamenya uruhare rwabo mu gutanga ihumure. Izayasi umuhanuzi ati « nimukomere, mwoye gutinya dore Imana yanyu ije guhora abanzi banyu. » (Iz 35,4)
Abanzi bawe ni bande ?
Abanzi bawe ni bande ? Hari uwahita asubiza ati « ni umuturanyi wanjye cyangwa ni uwo mu muryango wanjye duhora tuburana dupfa amasambu. » Undi akaba yavuga ati «ni mukeba wanjye duhora dukebagurana dupfa umugabo. » Undi ati « bambwiye ko kuba mpora ndwaragurika cyangwa kuba ntagira akana ari ukubera ibintu uyu muturanyi ahora antega mu nzira. » Niba rero duhora twumva dukikijwe n’abo twita abanzi nta na rimwe tuzabaho twishimiye ubuzima Imana yaduhaye. Hari abandi banzi bakomeye tugira nyamara tukabarenza amaso tugahangana n’abavandimwe n’imiryango duturanye twirengagije nyirabayazana y’urwango rushobora kuvuka bitewe no kutumvikana ku ngingo iyi n’iyi. Umuhanuzi Izayi yatubwiye ati «… Imana yanyu ije guhora abanzi banyu, iraje ubwayo kubakiza nuko impumyi zizabone, n’ibipfamatwi bizumve, abacumbagiraga basibuke nk’impara, iminwa y’ibiragi itere urwamo rw’ibyishimo, ubutayu buzavubukamo amasoko, imigezi itembe ahantu h’amayaga, ubutaka butwika buzahinduka ikiyaga. » Ibyo umuhanuzi abwira umuryango w’Imana wari mu kaga kajyanye no guhera ishyanga arabitubwira natwe kuri uyu munsi kuko ntawe utakwishimira ko Imana yamukiza ibimushikamiye.
Umwanzi w’ukuri
Muvandimwe, ni iki kigushikamiye ? Ni iki wumva kikuremereye ? umwanzi wawe mu by’ukuri ni nde ? cyangwa ni iki ? None wasanga umwanzi mubi mu buzima bwawe ari ubuhumyi bwawe bwo kwirengagiza abandi nyamara igihe cyo kubakenera cyagera wowe ukumva ko bagomba kugukorera ibyo utabakoreye ? Wasanga umwanzi wawe ari ubuhumyi butuma utabona ibyiza Imana yagukoreye maze aho kwemera kuyisingiriza mu byo yaguhaye cyangwa mu bo yaguhaye ahubwo ukaba ari byo/bo ugira ibigirwamana ? Wasanga umwanzi wawe ari ukutumva abandi ntiwumve n’Ijwi ry’Imana, ukirengagiza ijambo ryayo ? None wasanga umwanzi wawe ari ukutagenda neza mu nzira z’urukundo kubera kwihugiraho ? None wasanga umwanzi wawe ari akanwa gateranya abantu n’abandi maze uko uvuze ukavuga ukomeretsa aho kuvuga womora ? Ubutumwa bw’umuhanuzi Izayi bugire ubwawe kuri uyu munsi maze ahari harabaye ikidaturwa mu mutima wawe havubuke isoko y’amahoro, isoko y’urukundo, buri wese aze yisanga iwawe maze imigezi y’ihumure utanga ibobeze ahumiranye. Aho utuye hararaga hashya hakirirwa hashya kubera amakimbirane hahinduke isoko y’amahoro.
Ihumure
Ubwo umuhanuzi yatwibukije ko Imana yacu ije guhora abanzi bacu, ntitwibeshye ngo dutunge abandi urutoki tuvuga ko ari bo banzi bonyine tugira ahubwo ubwo hari izindi ntoki zitureba natwe maze twibuke ko no muri utwe ubwacu hari ubwo haba isibaniro maze twereke Imana ibyo byose biturwaniramo, izo nzangano, uwo mutima mubi, urwo rwikekwe, ubwo bwikunde, uko kumva twatera imbere twenyine abandi bakabaho baracupiye, uko kwironda tukiremamo ibice n’ibindi byinshi bitubuza gusabana byuzuye n’Imana na bagenzi bacu bikatubuza no kuba abo Imana yaduhamagariye kuba bo.
Kurenga imbibi
Yakobo mutagatifu mu isomo rya kabiri yatwibukije ko tutagomba kwivangura. Ikibabaje ni uko abantu batabyumva. Kuvangura bimaze iki ? Kuvangura amoko, uturere, abakire n’abakene ugasanga hari abo wavugisha n’abandi mudashobora kugira icyo muvugana ibyo bikungura iki ? Nyamara, hari ubwo ukora ibyo yirengagiza ineza abo atitaho bamugiriye cyangwa se umumaro wundi bashobora kumugirira kuko ntawe uzi aho bwira ageze. Nibutse ibintu nakundaga kubona twagiye gushyingura umuntu witabye Imana mu giturage noneho igihe bita icyo gukaraba cyagera bakavuga ngo hano hasigare gusa Padiri n’abantu baturutse i Kigali, abandi mwebwe turahorana tuzavugana ikindi gihe. Nyamara se tutirengagije ineza n’ubwitange abo bavuye kure baba bagaragaje, abo ubwiye ngo muzavugana ikindi gihe si bo bakubaye hafi mu kurwaza ? Si bo bahetse umurwayi bamujyana kwa muganga ? Si bo ba mbere batabaye ubwo umurwayi yashiragamo umwuka ? Si bo bagufasha kurara ikiriyo ? Ni urugero mfashe rw’ibibaho byo kwivangura byagakwiye kugawa nk’uko Yakobo mutagatifu yadufashije kwisuzuma.
Yezu Kristu mu Ivanjili yatweretse uburyo bwo kurenga ibitanya abantu maze arenga imipaka, ava muri Tiri, yambukiranya Sidoni yerekeza kuri Dekapoli. Mu magambo make, Yezu yinjiye ku butaka bw’abanyamahanga bafatwaga n’abayahudi nk’insuzugurwa n’abapagani. Yezu aratwigisha kugira neza nk’uko kuri ubwo butaka bw’amahanga yahakirije abarwayi n’abahanzweho na roho mbi. Nigeze kuvuga ngitangira ko tugomba kugira uruhare mu gutanga ihumure nk’uko umuhanuzi Izayi yaritanze. Muri iyi vanjili naho turahabona ihumure Yezu atanga nyamara ariko hari ababigizemo uruhare kuko iyo badakora igikorwa bakoze ubu tuba tuvuga ibindi bitari iki gitangaza : abo ni abantu bazanye uriya muntu ufite ubumuga. Ntashoboye kwisabira, abandi ni bo bamufashije gukora urugendo rumugeza kuri Yezu no kumusabira Yezu ngo amuramburireho ibiganza. Muvandimwe, ujya utekereza gufasha abandi kugera kuri Yezu ? Ujya utekereza kubasabira mu isengesho uvuga ? Ujya ubashishikariza kujya gusenga ubwabo ? Ujya ubibutsa ko Imana iriho ko kandi ibakunda ? Ujya ubafasha mu kubanirana neza kuko ahari urukundo n’umubano Imana iba ihari nk’uko tujya tubiririmba ?
Twiyerekezeho
Muvandimwe, uyu munsi emerera Yezu ahore abanzi bawe b’ukuri. Akuvane mu gihiriri cy’abataye ukwemera, akuvane mu kigare cy’abiyahuza ibiyobyabwenge, akuvane mu duco tw’abambuzi n’abatekamutwe, akuvane mu batekereza ko gusenga bitakigezweho, akuvane mu basenya ingo z’abandi, akuvane mu bagambanira abandi, akuvane mu bibwira ko bageze iyo bajya Akuvane bu bikanyiza bakikubira n’ibizabakuba ijosi. Emera utere intambwe hamwe na Yezu, utuze, witarure ibyagusakurizagamo byose, witarure ibyakurwaniragamo, witarure ibyakumenaga amatwi, witarure ibyatumaga utumva abandi cyangwa byatumaga wumva amabwire, witarure ibyatumaga utavugisha ukuri cyangwa ngo uvuge ibyubaka, witarure abashukanyi bakubeshya ko uri igitangaza, witarure ibyatumaga uhora wifungiranye mu byiyumviro by’uko ari wowe nyirikuzo cyangwa se uri nyakujya maze wongere ube wowe koko mu isura y’Imana-rukundo. Emerera Yezu asuhuze umutima mu kigwi cyawe, akuruhure umutwaro wakugondaga ijosi ugahora ureba gusa ibishira byo ku isi maze uyu munsi agukebure wunamuke urebe ijuru hamwe na we kuko aho areba avuga Efata ni ho iwacu h’ukuri mu ijuru, ryadukinguriwe nyamara ibyaha bikaza kudusibira amayira. Yezu Kristu agukoreho, akore ku burwayi bwawe, akore ku bikomere byawe maze abyomore hanyuma uzibuke, ufunguke, ufungure umuyoboro w’umutima wawe, wagure amarembo, ufungure inzira zijya mu bavandimwe, ugire umutima mugari wakira bose ugire n’ibiganza bigaba ituze na rya jambo ryiza mugenzi w’Imana. Ntari kure, nguwo Yezu akuramburiyeho ibiganza mu isakraentu ry’imbabazi, inzira zongeye kuba nyabagendwa, nguwo yinjiye iwawe mu ijambo rye, nguwo araje agukoze ku rurimi mu buryohe bw’Ukaristiya. Byose abikoze neza.
Nimukomere, mwoye gutinya.
Padiri KANAYOGE Bernard, Diyosezi ya Nyundo


text:
Mu buzima bw’urukundo habamo ibihe byiza birangwa n’umunezero ariko hari igihe kigera abakundana bakibona bagiranye ikibazo runaka, aho umwe ashobora kuba yakosereza undi mu buryo runaka. Rero ngo abakundana by’ukuri barangwa no kwitwara neza iyo bahuriyemo n’ibibazo cyangwa se mu gihe habayeho kutumva ibintu kimwe hakabaho kwemera amakosa no gusabana imbabazi. Ariko ngo igishimisha ni ukubasha kubisohokamo neza ntibigire icyo byangiza mu rukundo rwari ruhari, ibi bigatanga n’icyizere cy’uko mu gihe haramutse habayeho gahunda yo kurushinga, urugo ruzaba rwiza kuko hazaba gucirana bugufi no kwihanganirana.
Urubuga rwa interineti whatdomenreallythink.com ruvuga ko ngo urukundo n’icyizere ari byo byubaka umubano mwiza hagati y’umusore n’umukobwa, ko kandi igihe ibi byombi bihari ngo nta kibazo na kimwe bashobora guhura na cyo ngo kibananire kugikemura. Uru rubuga ruvuga ko niba uri umukobwa ukaba wakoreye ikosa umusore w’incuti yawe kandi ukaba wiyumvamo ko wamukoshereje, rwose ukishakamo indangagaciro yo guca bugufi umusaba imbabazi nubwo rwose ngo bitaba byoroshye na gato. Dore rero uko ngo wowe mukobwa ushobora gusaba imbabazi umukunzi mu buryo bwiza maze ukavana igitotsi mu mibanire:
-Musange umusabe imbabazi amaso ku maso
Ngo niba wumva ko wamukoshereje wimusaba imbabazi ukoresheje telephone cyangwa se ubundi buryo kuko ngo bidashobora gukemura ikibazo neza, niba ushaka ko akubabarira abikuye ku mutima, genda umushake amaso ku maso ubundi murebe ahantu hatuje, mwicare ubone kumusaba imbabazi z’ikosa wamukoreye. Banza kandi umwemerere ko wamukoshereje (wemere ikosa) hanyuma umubwire witonze ko utazarisubira. Aha, azabona ko ubikuye ku mutima kandi ko atari ukumwiyerurutsaho kuko azaba abona umutima wabikoranye.
-Niba kumuhemukira bikubabaje koko unarire
Aha ngo abasore cyangwa se igitsina gabo muri rusange gitinya amarira y’abakobwa. Rero ngo mu gihe umusabye imbabazi unarira, ashobora guhita akubabarira bitagoranye kuko yumva kumuhemukira kwawe bitari byagambiriwe ndetse akaba anabona uburyo bikubabaje.
-Musabe imbabazi ukoresha amagambo asize umunyu (meza)
Mu gihe wamukoreye ikosa, fata igihe umusange muri mwenyine ubundi umusabe imbabazi ukoresha amagambo amwumvisha ko rwose utabikoze wabigambiriye. Urugero: ushobora kumubwira uti "Mbabarira rwose nanjye si jye, mbabajwe no kuba naraguhemukiye nshuti yanjye, ni ukuri mbabarira sinzongera kukubabaza ukundi”; n’andi magambo amukora ku mutima nk’ayo. Aya magambo kandi ngo uyavuge n’ijwi rituje umwegereye kuko ngo n’ijwi ubivuganye rishobora kumwemeza kuguha imbabazi.
-Muhobere cyane igihe umaze kwinigura umusaba imbabazi
Burya ngo guhobera umuntu, cyane cyane inshuti yawe ni ikimenyetso gikomeye cyerekana ko nta makimbirane ari hagati yawe na we kandi ngo niba uzi ko ubusanzwe iyo umusomye bimugwa neza ngo reka abe ari byo biherekeza uko kumuhobera ku buryo yongera akakwiyumvamo nka mbere nawe ukiyumvamo urukundo mukaba mwiyunze.
Rero ngo nta kintu gishimisha nko kuba mu rukundo ariko bikarushaho kandi bikanatanga icyizere iyo wowe n’uwo umutima wawe wishimira mushobora kwikemurira ikibazo cyose muhuye na cyo mu rukundo binyuze mu ndangagaciro yo guca bugufi no gusabana imbabazi mu buryo bukwiye.
Video Abakobwa Beza
Uko wasaba imbabazi umusore w’inshuti yawe mu gihe hari ikosa wamukoreye
Mu buzima bw’urukundo habamo ibihe byiza birangwa n’umunezero ariko hari igihe kigera abakundana bakibona bagiranye ikibazo runaka, aho umwe ashobora kuba yakosereza undi mu buryo runaka. Rero ngo abakundana by’ukuri barangwa no kwitwara neza iyo bahuriyemo n’ibibazo cyangwa se mu gihe habayeho kutumva ibintu kimwe hakabaho kwemera amakosa no gusabana imbabazi. Ariko ngo igishimisha ni ukubasha kubisohokamo neza ntibigire icyo byangiza mu rukundo rwari ruhari, ibi bigatanga n’icyizere cy’uko mu gihe haramutse habayeho gahunda yo kurushinga, urugo ruzaba rwiza kuko hazaba gucirana bugufi no kwihanganirana.
Labels: urukundo


text:
Abakora mu kigo cy’amakoperative basobanuriwe ibyiza byo kwizigamira
Yanditswe na MUTUNGIREHE SAMUEL
Bamwe mu bakozi bo mu biro n’abo mu buyobozi bw’Ikigo k’Igihugu gishinzwe guteza imbere amakoperative (RCA) basobanuriwe ibyiza by’umuco wo kwizigamira no gushora imari binyuze mu kigega RNIT Iterambere Fund, bamwe muri bo batangariza Imvaho Nshya ko iyo gahunda nziza ikwiye kugera kuri buri wese, nk’uko umuntu wese ashaka gukorana n’ibigo by’imari akanibuka kuzigama by’igihe kirekire nka bumwe mu buryo bwo gutegura ejo heza hazaza n’umuryango we.
Mu kiganiro Umuyobozi mukuru w’Ikigo k’ibigega by’ishoramari RNIT, Gashugi André yahaye abo bayobozi n’abakozi ba RCA, yasobanuye ko icyo kigega Leta yashyizeho muri Nyakanga 2016 gicunzwe neza kandi abashyizemo imigabane yabo bagira uruhare ku mafaranga yabo igihe cyose, ikirushijeho bakabona inyungu yayo uko agaciro k’umugabane kazamuka umunsi ku wundi n’uko amaramo igihe kugira ngo n’abandi banyarwanda bakomeze kumva akamaro k’umuco wo kuzigama.
Ati:“Kwizigamira ni byo bifasha abantu kugira ngo bakore ishoramari no kubaka ubukungu bwabo. Dukora mu buryo abantu bikusanyiriza hamwe noneho abantu b’inzobere bagacunga iyo migabane yabo mu buryo ibyara inyungu buri gihe.”
Bamwe mu bakozi ba RCA baganiriye n’Imvaho Nshya, bavuze ko kwizigama ari bumwe mu buryo bwo kureba kure igihe umuntu akeneye kubaho neza mu gihe kizaza.
Mbonigena Casmir yagize ati:“Iyo urebye mu murenge usanga Abanyarwanda hafi ya bose bari mu bigo by’imari, atari mu mirenge SACCO gusa ndetse no muri banki zisanzwe ndetse bikaba bifasha Abanyarwanda kwiteza imbere bigaca n’umuco wo kubika amafaranga mu ihembe kandi ubona buri wese ashaka kwiteza imbere bitewe n’uko yabitse amafaranga make make.
Nange ubwange hari icyo bimfasha, kuko iyo mbitse amafaranga make make nko mu gihe cy’umwaka hari icyo bimfasha ngatera imbere. Iyi ni politiki nziza izafasha Abanyarwanda gutera imbere kandi nihabaho gukomeza kuyicunga neza nk’uko ibindi bigo bicunzwe neza bizagira akamaro.”
Mu byifuzo bye, Mbonigena avuga ko ubukangurambaga bwakomeza kwibanda no ku rubyiruko rukunze kugaragaza ko rudafite imirimo amikoro n’abandi bumva ko kuzigama mu gihe kirekire bitinda.
Ati:“Urugero natanga nk’abantu bagiye muri gahunda ya “Igiceri Program”, batangiye batanga igiceri k’ijana cya buri munsi, iyo ukwezi gushize ayo mafaranga aba ari menshi noneho bikarushaho mu ighe cy’umwaka kandi mu by’ukuri ku munsi ayo mafaranga nta cyo ubona yakumarira nyamara mu gihe cy’umwaka usanga agize ikintu gikomeye yakumarira kigaragara, bongere imbaraga mu rubyiruko rwaba ururangije kwiga n’urutarize.”
Kayigamba Emmanuel na we ati “Kugira ngo abantu babyumve neza ni uko nk’abantu bahura n’abantu benshi, cyane nk’abayobozi mu nzego za Leta, nabo ubwabo ni uko babanza bagafata iya mbere kugira ngo iki gikorwa bakigire icyabo; niba nahembwe mbere yo kugira icyo nkora nkabanza nkavanaho ayo kuzigama bityo n’abo bajya guhugura bikabafasha kuko batanga ingero z’aho byabagejeje.”
Tariki ya 16 Gashyantare 2018 umugabane umwe wari ugeze ku mafaranga y’u Rwanda 113.60 uvuye ku 100 kuva ikigega cyatangizwa.


text:
Ibikorwa by’ingenzi byaranze itegurwa rya Jenoside ku matariki ya 13 -19 Mutarama 1991-1994
CNLG (Komisiyo y’Igihugu yo Kurwanya Jenoside) ikomeje kubagezaho bimwe mu bikorwa by’ingenzi byaranze itegurwa rya Jenoside yakorewe Abatutsi. Iki gice kirareba ibyabaye mu cyumweru cya kabiri cy’ukwezi kwa Mutarama mu myaka ya 1991, 1992, 1993 na 1994.
Ishingwa ry’Ikinyamakuru Interahamwe
Muri Mutarama 1992 ni nabwo hashinzwe Ikinyamakuru kitwaga Interahamwe cyari gishamikiye kuri MRND kikayoborwa na Robert Kajuga wari umuyobozi w’Interahamwe ku rwego rw’Igihugu.
Iki kinyamakuru hamwe n’ibyitwaga Kangura, Kamarampaka, La Médaille Nyiramacibiri, Echos des Mille Collines, Umurwanashyaka, RTLM n’ibindi, kiri mu byakwirakwije urwango n’ubukangurambaga bwa Jenoside.
13 Mutarama 1993: Inyandiko zitoteza Perefe wa Butare Dr. Habyarimana Jean Baptiste zatangiye gukwirakwizwa
Dr. Habyarimana Jean Baptiste yagizwe Perefe ku ya 3 Nyakanga 1992. Ni we Perefe wenyine w’Umututsi kuri ba Perefe 11 bayoboraga za Perefegitura, akaba yari mu Ishyaka rya Parti Liberal (PL). Kuva yahabwa kuyobora iyo Perefegitura yaribasiwe ku buryo bukomeye azizwa ko ari Umututsi wahanganaga n’intagondwa za MRND na CDR zakwizaga ingengabitekerezo ya Jenoside mu Mujyi wa Butare.
Muri bo abari ku isonga ni Cpt. Nizeyimana Ildefonse, Alphonse Higaniro wayoboraga uruganda rw’ibibiriti SORWAL, Ndereyehe Charles Ntahontuye wayoboraga ISAR, Dr. Jean Berchmas Nshimyumuremyi wari umuyobozi wungirije wa Kaminuza, Dr. Eugène Rwamucyo n’abandi. Aka gatsiko kafatanyije n’abakozi benshi bananiza Perefe Habyarimana bakoresheje uburyo bwinshi harimo kumwandikira amabaruwa mabi y’urudaca agamije kumutesha agaciro. Imwe muri ayo mabaruwa ni iyanditswe ku wa 13 Mutarama 1993 n’abakozi bakuru 10 bakoreraga mu Mujyi wa Butare na Nyanza, harimo na ba Superefe batatu bayoborwaga na Perefe Habyarimana.
Iyo baruwa bayihaye inyito ivuga ngo: “Ibaruwa-bwega yandikiwe Bwana Habyarimana Yohani Baptista Perefe wa Perefegitura ya Butare.” Icya mbere aba bantu bashinjaga Perefe Habyarimana ngo ni ukuba yaragaragarije abaturage ko bagomba gukorana n’Inkotanyi. Baragira bati: “Wowe ubwawe Bwana Perefe, inama wakoranye n’abaturage ba Komini Nyaruhengeri ubwo wajyaga kubiyereka, usubiza ikibazo wari ubajijwe kerekeranye n’abasore bajya mu Nkotanyi, wivugiye ko abo bantu nta makosa bafite, ko nta n’ugomba kubatangira kuko iyo bayagira Leta y’u Rwanda itari kugirana imishyikirano n’inkotanyi”.
Kuba Perefe Habyarimana yarabwiraga abaturage ko batagomba gukomeza gufata Inkotanyi nk’abanyamahanga, kureka kubita Inyangarwanda, ahubwo bakabaha uburenganzira bwabo nka buri Munyarwanda nta cyaha cyarimo. Buri muyobozi wese yagombye ahubwo kuba yarabigenje atyo. Kuba rero aba bantu baramwibasiye kubera gushyigikira Inkotanyi byari mu mugambi wa Jenoside.
Icya kabiri bashinjaga Perefe ngo ni ivanguramoko rishingiye ngo kuba yarirukanye abakozi b’abahutu. Babyandika batya: “Ukimara kugabirwa Perefegitura ya Butare, Umuhutu wese yahise ahindurirwa akazi kandi agasimburwa n’Umututsi uturutse ahandi atamenyereye akazi, atanafite ubushobozi bungana n’ubw’uwo asimbuye”. Bashoje bamwiyama muri aya magambo: “Tukaba twizera ko, Bwana Perefe, mu minsi iri imbere, dukurikije ubuhanga n’ubushobozi abaturage bagukekagaho, wakwisubiraho cyangwa ukavuga ku mugaragaro ko bikunaniye.”
Iri terabwoba ryakozwe n’abantu bari mu buyobozi bwa Perefegitura bagombaga kuba barafashije Perefe Habyarimana mu kazi ke ka buri munsi, ahubwo bagahitamo kumurwanya no kumushyiraho iterabwoba ni ibintu byari mu mugambi utihishiriye wo gutegura Jenoside. Abanditse iyo baruwa ni aba: Nyilinkwaya Zephanie, superefe kuri Perefegitura, Halindintwali Céléstin, umugenzuzi w’amateme n’imihanda; Mutabaruka Bernard, umugenzuzi wungirije w’amateme n’imihanda; Ndahayo Naphtal, umukuru wa serivisi z’itumanaho muri Butare; Munyamagana Wilson, diregiteri wa CPDFP muri Butare; Uwimana Aloys, umuyobozi w’urubyiruko n’amashyirahamwe muri Butare; Habumugisha Michel, superefe wa superefegitura ya Nyabisindu; Ngiruwonsanga Vincent, burugumesitiri wa Komini Nyabisindu; Simbalikure Assiel, superefe wa superefegitura Busoro, Harelimana Rostal, utarashyizeho umurimo yakoraga.
Ikinyamakuru ISIBO No 83 cyo ku wa 9-16 Mutarama 1993 cya Sixbert Musangamfura, bizwi ko kitavugiraga Abatutsi, cyanditse ko abo bantu bose basinye iyo baruwa bashatse kuyisinyisha abakozi benshi ariko babatera utwatsi. ISIBO kandi yerekana ko abayisinye bari mu ishyaka rya MRND/CDR uretse Nyilinkwaya Zefaniya wari muri PSD kandi na we izina rye aho rigaragariye ku basinye iyo baruwa, ishyaka rya PSD ryamenyesheje ko ryitandukanyije na we.
ISIBO yasobanuye ko icyo abo bantu bahoraga Perefe Habyarimana ari imikorere ye myiza yo kurwanya ruswa, akarengane n’irondabwoko n’akarere byakorwaga n’abo bakozi. Aho guhindura imyumvire n’imikorere, bahisemo kuba ari we baharabika bamugerekaho ibyaha bakora bo ubwabo. Muri make, ISIBO yagaragaje imyitwarire idahwitse ya buri mukozi mu basinye ibaruwa yikoma Perefe Habyarimana. ISIBO yashoje inyandiko yayo igaragaza ko abo bakozi banditse ibyo binyoma nta kindi bari bagamije uretse kuzana amatiku mu karere karangwagamo ubwumvikane, igasaba ko bakurikiranirwa hafi kugira ngo batazanduza abandi bakozi. ISIBO yashoje ishima ishyaka rya PSD kuba ryaritandukanyije na superefe Nyilinkwaya rimubwira ko ibitekerezo bye atari ibya PSD.
14 Mutarama 1993: MRND yemeje ko amashyaka y’intagondwa agomba guhabwa umwanya muri Guverinoma
Mu itangazo ubunyamabanga bukuru bwa MRND bwasohoye ryiswe: “Icyababaje MRND mu mishyikirano ya Arusha”, MRND yanditse ko izarwanya amasezerano y’amahoro igihe cyose intagondwa z’Abahutu zayarwanyaga zidahawe umwanya muri Guverinoma. MRND yabyanditse muri aya magambo: “ Niba rero ayo masezerano agenewe kunga Abanyarwanda, Inkotanyi nizemere CDR. Ko zivuga ko ari we mwanzi, nizemere PECO, PADER na PARERWA kuko zivuga ko ari inshuti z’umwanzi MRND. (…) Abavuye mu byabo Ngulinzira ntabibuka. Ayo masezerano atibuka imbabare z’iwabo muri Butaro amariye iki Abanyarwanda?”.
15 Mutarama 1993, ubunyamabanga bukuru bwa MRND bwasohoye irindi tangazo bwise: “uburiganya mu masezerano ya Arusha”. Muri iryo tangazo, MRND yongeye kwibasira Minisitiri Ngulinzira ivuga ko icyo agamije nta kindi uretse gushyira u Rwanda mu maboko y’Inkotanyi. Ngo azaruhuka ari uko amaze kuziha igihugu cyose: “Yumvise amashyaka atangiye aribwira ati: ibyo nasezeranyije Inkotanyi birancitse kambayeho. We na Nsegiyaremye Minisiteri bazitera imirwi. Ngiyo Minisiteri y’Ubutegetsi bw’Igihugu mu Nkotanyi! Amaze kuyitanga ariruhutsa ati : “Ubwo ntanze igihugu ndangije akazi. Ibyo ntibyari akazi ke: ni uburiganya. (…) Barwanashyaka ubwo buriganya tugomba kubwamagana. Minisitiri Ngulinzira n’Inkotanyi ntibagomba kutuviraho inda imwe. Ngulinzira yagurishije igihugu. Ngulinzira ntiyagiye gushaka amahoro, yagiye gukora amasezerano y’intambara nshya. Arashakira iki kwicisha Abanyarwanda?”.
Icyo Minisitiri Ngulinzira yaziraga, ni uko atavanguraga amoko n’uturere nkuko MRND yabikoraga, ikaba ari yo mpamvu bamucyuriraga kuba yarakomokaga muri Komine Butaro mu Ruhengeri ariko ntiyite ku bahakomoka gusa ahubwo agaharanira ukuri n’inzira y’amahoro. Kuba yaremeraga ko Inkotanyi na bo ari abana b’u Rwanda bagomba guhabwa uburenganzira nk’Abanyarwanda nabyo byari icyaha gikomeye. Minisitiri Ngulinzira yakomeje kwibasirwa cyane no gucibwa intege n’abayobozi ba MRND ku rwego rwo hejuru kugeza no kuri Perezida wa Repuburika, Yuvenali Habyarimana.
15 Mutarama 1993 : MRND nayo yikomye Perefe Dr. Habyarimana Jean Baptiste
Ubuyobozi bwa MRND muri Perefegitura ya Butare bwandikiye Perefe Habyarimana ibaruwa imusebya kandi imubeshyera yakwirakwijwe mu binyamakuru. Impamvu y’iyo baruwa bavuze ko ari: “Impungenge ku mikorere yawe”. Yashyizweho umukono na Dr. Butare Innocent yandika ko abikoze mu izina rya Perezida wa MRND muri iyo Perefegitura, Bwana Rugira Amandin.
Muri iyo baruwa Butare Innocent yikomye perefe Habyarimana amushinja ngo kuba afatirwa ibyemezo n’abayoboke b’ishyaka PL b’i Butare barimo Dr. Munyeshuli Vincent, Niyonizeye Gaetan, Kurawige Yohani Batista na Nkulikiyinka Deo. Nta bwo iyo baruwa igaragaza impamvu nyakuri yatuma Perefe atavugana n’abo bagabo, bikaba byerekana ko abayanditse bari bagamije gusa kubuza Perefe kubonana no kuganira n’abo bahuriye mu ishyaka rimwe rya PL kandi itegeko rigenga amashyaka ritarabibuzaga.
Ikindi kirego kidafite ishingiro Butare Innocent yashinjaga Perefe Habyarimana, ni ikirebana no kwimura abakozi b’abagenzacyaha (IPJ) bo muri Komini zimwe na zimwe zari zegereye umujyi wa Butare nka Shyanda, Mbazi, Huye, Ngoma, Ndora na Gishamvu. Ngo abo ba IPJ bose bari abo mu ishyaka rya PL bikaba bitarumvikanaga ukuntu byashoboka. Ahagaragara ikinyoma ni uko guha akazi ba IPJ no kubimura bitari mu nshingano za Perefe. Abo bantu bari abakozi ba Minisiteri y’Ubutabera bakaba bataragengwaga na Perefe mu birebana n’imihindagurikire y’akazi bari bashinzwe. Perefe yari umukuru wabo nk’umuyobozi wa Perefegitura ariko si we winjiraga mu kumenya aba IPJ bagomba gushyirwa aha n’aha no kuhimurwa.
Iyo baruwa ya Butare Innocent isoza ivuga ko ibyo birego bashinja Perefe byerekana ko agamije kurwanya no gusenya MRND n’abayoboke bayo, akongeraho ko uko yagira kose atazabishobora.
Mu by’ukuri, uyu mwanzuro urerekana ku buryo bweruye ko icyo iyo baruwa igamije kwari ukwerekana ko Perefe adashaka abantu batavuka i Butare kandi akaba arwanya MRND. Icyo bivuze ni ugukangurira abakozi bose bakora i Butare, ariko bavuka mu bindi bice by’u Rwanda, kwishyira hamwe bakarwanya Perefe Habyarimana n’ishyaka rye PL. Butare Innocent kandi arahamagarira ubumwe bwa Hutu Power, bikaba byari bijyanye no gushyigikira poritiki yakorwaga na MRND/CDR yo gukwiza muri Butare abayobozi n’abakozi bo mu nzego zo hejuru bakomoka muri MRND/CDR biganjemo abo mu Ruhengeri na Gisenyi. Ibi ni nabyo Ikinyamakuru ISIBO cyavuzwe haruguru cyasobanuye.
15 Mutarama 1993: MDR yagaragaje ko Col. Bagosora ayoboye ibikorwa by’ubwicanyi
Itangazo rya MDR ryo ku wa 15 Mutarama 1993 rivuga ko Col. Bagosora ari we wari ku isonga ry’ibyo bikorwa by’urugomo n’ubwicanyi bwakorwaga n’Interahamwe. Ribivuga muri aya magambo: “Abanyakigali na bo babonye ko muri iyi minsi hadutse amabandi adasanzwe. Mu by’ukuri ni Interahamwe n’aba CDR ba Koloneli Bagosora na Koloneli Nsengiyumva tutibagiwe na Koloneli Sagatwa na Maj. Nkundiye utegeka umutwe w’Abasirikare (GP) barinda Perezida.
Amaze kubona ko ingabo z’igihugu cyane cyane abakuru ba Jandarumori bakomeye ku ntego yabo yo kubahiriza umutekano, Koloneli Bagosora yatangiye uburiganya bwo gushaka uburyo abakuru ba Jandarumori muri Kigali bahindagurwa, abandi bakicwa, ngo kugira ngo hashyirwe mu myanya abo bahuje umugambi w’abanyakazu. (…) Mu by’ukuri ibikorwa muri iki gihe by’akaduruvayo n’urugomo ni umugambi muremure wateguwe na Koloneli Bagosora na ka gatsiko bafatanyije kayobowe na Jenerali Perezida Habyarimana, bagamije gukurura intambara mu gihugu hagati, kuburizamo amasezerano y’amahoro, guhirika Guverinoma iriho no koreka u Rwanda mu ntambara y’urudaca ishingiye ku moko no ku mashyaka.
Koloneli Bagosora arateganya ko uwo mugambi uzasohozwa n’ikinamico rya Kudeta (coup d’Etat), Ikinani n’umuryango wacyo n’umutungo wacyo bagahungira mu mahanga, Bagosora na bagenzi be bakirara mu bo bita Ibyitso n’abagambanyi (ni ukuvuga amashyaka atavuga rumwe na MRND) bakabatsembatsemba, bagahagarika inzira ya Demokarasi. Bateganyije kandi no gutikiza ba Ofisiye batari abo mu kazu, ibyo byarangira Bagosora akicara ku ntebe y’ubutegetsi agatengamara, Maj. Nkundiye amuri hafi. Uwo mugambi ngo ugomba kuba wasojwe mbere y’ukwezi kwa kane k’uyu mwaka. Nyamara birumvikana ko umugambi nk’uyu nta kintu ushobora kumarira u Rwanda uretse kuruhindura nka Somaliya kuko ibibazo rufite bidashobora gukemurwa na kudeta, dore ko ngo baba baratangiye no kwinjiza intwaro rwihishwa zo kubibafashamo.”
19 Mutarama 1993: Iyicwa ry’Abatutsi henshi mu gihugu
Ku itariki 10 Mutarama 1993, Arusha muri Tanzaniya haberaga imishyikirano y’amahoro hagati ya FPR-Inkotanyi na Guverinoma y’u Rwanda hashyizwe umukono ku gice cy’amasezerano cyagenaga uburyo bwo kugabana ubutegetsi. Ishyaka rya MRND ryahise ritegeka abayoboke baryo gukora imyigaragambyo yo kwamagana ibyemeranyijweho muri ayo masezerano, bikaba bigaragaza ko MRND itemeraga na buke amasezerano agamije kugarura amahoro mu Rwanda, igahitamo ubwicanyi nk’umuti w’ibibazo bya poritiki. Imyigaragambyo yabaye myinshi mu migi minini kandi ikorerwamo urugomo rukomeye ku Batutsi n’Abahutu bo mu mashyaka ataravugaga rumwe na MRND.
Imyigaragambyo yakurikiwe n’ibikorwa byo kwica Abatutsi ahantu hatandukanye cyane cyane mu Ruhengeri, Gisenyi, Byumba muri Komini Tumba, Kibuye muri Komini Rutsiro no muri Kigali Ngali i Bumbogo na Buliza. Ubu buryo bwo kwica Abatutsi ahantu hatandukanye mu gihugu bwakoreshejwe kenshi na Leta ya Habyarimana kikaba nacyo ari ikimenyetso ndakuka kerekana uburyo Jenoside yateguwe ikanashyirwa mu bikorwa. Ibi bikorwa by’urugomo no gutegura Jenoside byamaganywe icyo gihe n’Imiryango nyarwanda y’uburenganzira bwa muntu irimo PRO-FEMMES Twese Hamwe, CLADHO na CCOAIB.
16 Mutarama 1994: Mitingi y’amashyaka ya Hutu power mu Mujyi wa Kigali yasabye kwirinda Abatutsi n’Ababiligi hanatangirwa intwaro zo kwica Abatutsi
Ku wa 16 Mutarama 1994, habaye mitingi yahuje abantu benshi bavuye mu Mujyi wa Kigali no mu nkengero zawo bo mu mashyaka ahuriye kuri Hutu power ibera kuri Stade régional i Nyamirambo. Muri iyo mitingi, Justin Mugenzi wari ukuriye igice cya Hutu power mu Ishyaka rya P.L yafashe ijambo risaba kwirinda Abatutsi n’abasirikare b’Ababiligi bo muri MINUAR. Muri iyo Mitingi kandi hatangiwe intwaro nyinshi zahawe aba Power bose bo mu mashyaka ya MRND, CDR, MDR, PSD, PDC na PL.
Iryo tangwa ry’intwaro ryari ryanemejwe ku itariki 15 Mutarama 1994 n’Ambasaderi w’u Bubiligi wanditse ibarwa igenewe Minisitiri w’Ububanyi n’Amahanga w’u Bubiligi imenyesha ko intwaro zikomeje guhabwa Interahamwe, asaba ko MINUAR yagombye kwemererwa kuzifatira. Ibi ni nabyo Gen. Dallaire wari ukuriye ingabo za MINUAR mu Rwanda yari yarandikiye Inama y’Umuryango w’Abibumbye Ishinzwe Amahoro ku Isi ku itariki 11 Mutarama 1994 asaba uburenganzira bwo kuzifata, ariko Koffi Annan wayoboraga serivise zishinzwe MINUAR mu Rwanda yanga gutanga ubwo burenganzira.
Umwanzuro
Jenoside yakorewe Abatutsi yarateguwe. Tuzakomeza kubagezaho ibimenyetso by’ingenzi byibutsa aya mateka mabi u Rwanda rwashowemo n’ubutegetsi bubi. Dukomeze kuzirikana dushyira hamwe mu kubaka u Rwanda, turwanya ingengabitekerezo ya Jenoside.
Dr. BIZIMANA Jean Damascene
Umunyamabanga Nshingwabikorwa wa CNLG


text:
Gaby Kamanzi asaba ko abantu bamukuraho igitutu cyo gushaka umugabo (Video)
Umuhanzi w’indirimbo zihimbaza Imana Irene Ingabire Kamanzi, ukoresha izina rya Gaby Kamanzi, yasabye ko abantu bahagarika kumushyira ku gitutu cyo gushaka umugabo.
Gaby yavuze ko atazongera gusubiza ibibazo bijyanye n’ubuzima bwe mu rukundo, asaba ko abantu barekera aho kumuhatira gushaka umugabo, kuko we yumva igihe kitaragera kandi akaba agifite ibyo ahugiyemo.
Uwo muhanzi wifitemo impano yo kuririmba neza, yabaye nk’uhinduka, ubwo yari mu kiganiro kuri KT Radio, Radio ya Kigali Today ku wa Gatatu tariki 14 Nyakanga 2021, ubwo umwe mu bakurikiye ikiganiro yari amubajije igihe ateganya kuba yashinga urugo akagira umuryango na cyane ko yamaze kugera kuri byinshi mu buhanzi bwe amazemo imyaka .
Yagize ati “Abantu bagombye kureka kujya bambaza niba mfite umusore cyangwa umugabo dukundana, kuko ibyo numva ari iby’ubuzima bwite bw’umuntu. Igihe nikigera bazabibona ku mbuga nkoranyambaga, ariko icyo nitayeho cyane ni umuziki wanjye”.
Ati “Mu by’ukuri numva ndambiwe abantu banshyiraho igitutu cyo gushaka. Nakira ubutumwa bugufi buri munsi bw’abagabo bansaba gusohoka na nomero”.
Mu bantu bagiye babaza Gaby impamvu adashaka umugabo, ngo hari n’abateraga intambwe bakamusaba urukundo bakeka ko yaba yarabuze umugabo mu buzima bwe. Icyakora uwo muhanzi we avuga ko ibijyanye n’urushako ari ubuzima bwite bw’umuntu.
Gaby yari yaje kuri KT Radio aje kuvuga ku ndirimbo ye nshya yise “Day by Day” aherutse gusohora ifite n’amashusho yayo (audio and visuals).
Kamanzi arimo gutunganya ‘album’ ye ya kabiri izaba iriho indirimbo 15, harimo izo yakoranye n’abandi bahanzi batandukanye bo mu Karere ka Afurika y’Iburasirazuba, ikazaba iriho indirimbo ziri mu ndimi zitandukanye harimo Igiswayire, Icyongereza, Ikinyarwanda n’Ilingala.
Inkuru ya KT Press ivuga ko hari hashize imyaka itandatu nta Album Kamanzi asohoye kuko yarimo atembera hirya no hino ku Isi, bisa n’aho yagabanyije iby’umuziki.
Irene Ingabire Kamanzi yavutse ku itariki 12 Kamena 1981, avukira ahitwa i Lubumbashi, mu Ntara ya Katanga muri Repubulika iharanira Demokarasi ya Congo, mu muryango w’abana batandatu. Ni umwana wa gatanu iwabo, akaba yaravukiye mu muryango w’abaririmbyi, ibyo bikaba byaramufashije mu buhanzi bwe.
Mu gihe Gaby yari afite imyaka 9 y’amavuko, yatangiye kugaragaza impano ye mu kuririmba, kuko yasubiragamo indirimbo basaza be baririmbaga, nyuma iyo mpano aza kuyikomeza mu kigo cy’ishuri cya Saint Esprit Nyanza yiga mu 1997 , muri ‘Singiza Ministries’ nyuma yo kwakira agakiza.
Gaby yasohoye indirimbo ye ya mbere mu 2003, ayita “Sauveur” mu 2004 yakoranye n’Umuhanzi w’Umurundi witwa Willy Uwizeye kuri ‘album’ ye, nyuma mu 2005 akorana n’uwitwa Richard Ngendahayo kuri ‘album’ ye.
Kamanzi kandi yabaye no mu itsinda ry’abahanzi ryitwaga “The Sisters” ryari ririmo na Aline Gahongayire na Tonzi.
Gaby yize muri Kaminuza yigenga ya Kigali (ULK) aho yigaga ibyijyanye n’icungamutungo, akaba yaragenze mu bihugu bitandukanye ku Isi abwiriza ijambo ry’Imana binyuze mu ndirimbo ze.
Kamanzi yamenyekanye cyane mu ruhando rwa muzika mu 2012, binyuze mu ndirimbo ye yise ‘Amahoro’ kuko yakunzwe cyane hirya no hino mu gihugu, ndetse igacurangwa cyane kuri za radio zitandukanye.
Reba ikiganiro Gaby Kamanzi yagiranye na KT Radio muri iyi Video:


text:
Isomo rya 1: Abalevi 25,1.8-17
Uhoraho abwirira Musa ku musozi wa Sinayi, ati : « Uzahere ku mwaka wa mbere ubara, nugera ku wa karindwi wongere utangire, bityo bityo, maze ubigire incuro ndwi. Nurangiza, icyo gihe cyose uzaba warabaze kizaba kingana n’imyaka mirongo ine n’icyenda. Ku munsi wa cumi w’ukwezi kwa karindwi, uzavuze ihembe ryo kwizihiza Uhoraho. Ku munsi mukuru w’imbabazi, ni ho ihembe rizavuga mu gihugu cyanyu cyose. Muzatangaze mu gihugu cyanyu ko uwo mwaka wa mirongo itanu ari mutagatifu, kandi ukaba uwo guhimbaza ukubohorwa kw’abaturage bose. Mbese izaba ari yubile yanyu, buri muntu azasange umuryango we, asubire mu isambu ye. Uwo mwaka wa mirongo itanu uzaba ari uwa yubile yanyu. Muzirinde kubiba imirima yanyu, kuyisaruramo ibyimejeje, cyangwa gusoroma imbuto zo ku mizabibu izaba itariciwe. Kuko uwo mwaka uzaba uwa yubile yanyu, ukazababera umwaka mutagatifu. Muzatungwa n’ibizamera mu mirima. Muri uwo mwaka wa yubile, buri muntu muri mwe azasubira mu isambu ye. Niba uri umucuruzi, mugenzi wawe akakuguraho ikintu cyangwa ukakimuguraho, uzirinde kumwungukaho. Mbese mwembi ntimuzahendane, muri abavandimwe. Nugura isambu na mugenzi wawe, igiciro cyayo kijye gikurikiza umubare w’imyaka ishize yubile ibaye. Na we kandi azajya akwaka ikiguzi akurikije incuro uzasarura uwo murima. Niba awuguhereye kuwuhinga imyaka myinshi, igiciro kizaba kinini, niba kandi imyaka ari mike, ikiguzi kizaba gito. Koko rero kugura umurima ni nko kugura umubare w’incuro uzawusaruramo. Ntihazagire rero umuntu wungukira kuri mugenzi we. Bityo, muzatinya Imana yanyu. Ndi Uhoraho Imana yanyu.
Zaburi ya 66(67),2-3, 5, 7-8
Imana nitubabarire, maze iduhe umugisha,
itwereke uruhanga rwayo rubengerana,
kugira ngo ku isi bazamenye ko ari wowe ugenga,
n’amahanga yose amenye ko ari wowe ukiza.
Amoko yose niyishime, aririmbe,
kuko utegekana ubutabera ibihugu byose,
ukagenga amahanga yose y’isi.
Ubutaka bwacu bweze imbuto,
Nyagasani, Imana yacu, aduhunda atyo imigisha.
Imana niduhe umugisha,
kandi niyubahwe n’isi yose aho iva ikagera.
Ivanjili ya Mutagatifu Matayo 14, 1-12
Muri icyo gihe, Herodi umutware w’intara ya Galileya, yumva iby’ubwamamare bwa Yezu. Nuko abwira ibyegera bye ati « Uriya muntu ni Yohani Batisita, ni we wazutse mu bapfuye ! Ni cyo gituma afite ububasha bwo gukora ibitangaza. » Koko Herodi yari yarafashe Yohani aramuboha, aranamufungisha abitewe na Herodiya, umugore w’umuvandimwe we Filipo. Kuko Yohani yamubwiraga ati « Ntibyemewe ko umutunga. » 5Herodi asigara ashaka kumwica, ariko agatinya rubanda rwabonaga ko Yohani ari umuhanuzi. Ku munsi wo kwibuka ivuka rya Herodi, umukobwa wa Herodiya abyinira mu ruhame, Herodi aranyurwa. Ni bwo arahiriye kumuha icyo ari bumusabe cyose. Nuko uwo mukobwa amaze kugirwa inama na nyina, aravuga ati « Ngaho mpera aha ngaha ku mbehe, umutwe wa Yohani Batisita. » Umwami ni ko kubabara, ariko kubera indahiro yagiriye imbere y’abatumirwa be, ategeka ko bawumuha. Yohereza ujya gucira Yohani umutwe mu nzu y’imbohe. Umutwe bawuzana ku mbehe bawuha wa mukobwa, awushyira nyina. Nuko abigishwa ba Yohani baraza batwara umurambo we, barawuhamba. Hanyuma bajya kubimenyesha Yezu.


text:
Ubutegetsi bw’i Bangui buri kwegeranya ibicyenewe byose kugira ngo bidatinze hazaterane Inama y’Igihugu y’Umushyikirano, igamije guhuza abatuye Centrafrique ngo baganire ku cyatuma ubumwe bwabo bwongera gukomera....
Joseph Habyarimana utuye mu Murenge wa Gikundamvura mu Karere ka Rusizi wamenyekanye muri 2016 mu Nama y’igihugu y’Umushyirano ubwo yasetsaga u Rwanda rwose binyuze mu ijambo...
Ni icyemezo cyafashwe na Guverinoma y’u Rwanda kubera ko ubwandu bwa COVID-19 buri kwiyongera cyane muri ibi bihe.Yari iteganyijwe kuzaba ku wa Gtatu taliki 16, Ukuboza,...


text:
Si byiza gusukura amatwi hahoreshejwe uduti turiho ipamba – Dr Dushimimana
Yanditswe na MUKAGAHIZI ROSE
Dr. Dushimiyimana Jean Marie Vianney, inzobere mu kuvura no kubaga indwara z’amatwi no mu muhogo, asobanura ko amatwi ari igice cyo ku mubiri gikenera isuku ihagije kandi ikozwe neza ndetse kigomba kubungabungwa neza ariko bikaba bibi igihe hakoreshejwe udukoresho tuzwi nka “tige coton” kuko tutagenewe gusukura mu gutwi imbere ahubwo ni utwo guhanagura ugutwi kw’inyuma.
Akomeza avuga ko ugutwi ubwako kwikorera isuku, agira ati “Nta bwo byemewe kwinjiza mu gutwi imbere kuko uretse kuba ipamba ryavungukiramo, ushobora no gusunikira kure ubukurugutwa bityo aho kugira ngo busohoke ukabutsindagira.”
Akomeza yungamo ati “Uburyo bwo gusukura amatwi muri rusange,ubusanzwe nta bwo twebwe dushishikariza abantu gukoresha uduti dufite ipamba kubera ko ugutwi ubwako gufite uburyo kwisukura, buriya bukurugutwa twe twita ngo ni umwanda ni uburyo bwo kwirinda kuko icya mbere buba bumeze nka kole (colle) ku buryo udukungugu tugiyemo twose duhita dufatwa aho ngaho noneho abantu bakajyamo bagakorogoshora, ugutwi gukora ubukurugutwa kubera ko kubukeneye kuko utuntu twose tugiyemo duhita dufatwa na mikorobi zigiyemo nta bwo zihita zijya ako kanya ku ruhu kubera ko zisanga hariho ubwo bwirinzi noneho harimo n’utuntu duto cyane tutabonwa n’amaso tumeze nk’uburoso bw’amenyo ku ruhu rwo mu gutwi imbere duhora tunyeganyega ariko tukanyeganyega ku buryo tuba dusunika ibyo byose tubizana hanze.”
Avuga ko ikibi cya ‘tige cotton’ ari uko umuntu uba uyikoresha aba atareba aho iri bugere, bivuze ko bya bindi byose biba biza hanze bisohoka byagera ku muryango umuntu agahita abisubizayo kandi ngo iyo bisubiyeyo mu gutwi kw’imbere bisubirayo byabaye byinshi, byaremereye ku buryo twa tuntu duto cyane tumeze nk’uburoso duhita ducika n’intege ntitubashe kubisunika.
Yagize ati “Ikindi ni uko iyo uhora uhanaguramo za mikorobi zigira ubushobozi noneho kuri rwa ruhu, kandi noneho n’ugutwi kuko gukora ubukurugutwa kugira ngo kwirinde uko kwirwanaho kwa mbere iyo uhanaguye ukabumaraho icya mbere guhita gukora bwinshi kurushaho kugira ngo bwirinde ubukurugutwa bukaza ari bwinshi na we ugahora ubusunika uburundamo imbere bikagezaho bigahinduka ikintu kimeze nk’igisheshe.”
Akomeza agira ati “Tige cotton” urabona ni ipamba, hari nubwo ripfukiramo mu bwo bukurugutwa, ikanyunyuzamo utuzi twose twarimo, bigatera igisheshe kidashobora kuvanwamo na bwa buryo umubiri wifitemo wo kwisukura. Iyo bimeze gutyo ni ibibazo umuntu aba yiteye.”
Aha, ngo ikiba kihutirwa ni ukujya kwa muganga bagakuramo mu buryo bwabo bashobora kozamo, bakoresheje ibikoresho byabugenewe.
Mu gihe ubukurugutwa bwabaye bwinshi, umuntu ashobora guhanagura akoresheje agatambaro keza kuko ubugomba kuvamo buvamo.
Hari n’abantu bagira ubukurugutwa bukomeye, ngo icyo gihe bisaba ko kwa muganga babubakuriramo ariko ngo abo ni bake cyane.


text:
Rose wo mu gihugu cya Nigeria yagize ubutwari bwo kwikomeza kuri Yesu no kurera abana be yari asigaranye nyuma y’urupfu rutunguranye rw’umugabo we Matthew wishwe n’intagondwa zitwaje intwaro z’umutwe witwa Fulani.
Matthew na Rose biteguraga kubyara umwana wa gatatu , umunsi umwe umutwe w’intagondwa winjiye wo muri Nigeria bica Matthew maze Rose asigara ari umupfakazi urera abana babiri b’abakobwa.
Umutwe w’abahezanguni witwa Fulani warashe Matthew isasu rimwe ahita apfa, asiga umugore we w’imyaka 34 n’abana babiri b’abakobwa ndetse n’inda nkuru yendaga kuvuka, ibyo byabaye muri gahunda ya guma mu rugo yatewe n’icyorezo cya coronavirus cyugarije isi.
Mu gitondo cyo kuwa 7 Mata, Rose yiteguraga kujya ku ivuriro kuko yari afitanye gahunda na muganga kugirango akurikirane ubuzima bw’umwana uri mu nda n’umubyeyi.
Rose arabisobanura agira ati: "Nabyutse numva meze neza kandi nshishikajwe no kujya ku ivuriro. Ndangije imirimo yanjye yose yo mu rugo, ndetse ntegurira ifunguro umugabo wanjye n’abakobwa banjye”.
Ariko ubwo Rose yasezera ku mugabo we uwo munsi mu rugo rwabo muri Nbra Zongo, muri Leta ya Plateau, ntabwo yigeze amenya ko atazongera kumubona ukundi ari muzima.
Kuri uwo mugoroba ubwo Matthew yari arimo gutembera mu mudugudu wabo, yahuye n’igitero cy’umutwe w’intagondwa (Fulani) wiganjemo abahoze ari abasirikare b’abaislamu bahita bamurasa arapfa.
Rose yakomeje agira ati: “Ubwo nari mvuye kwa muganga, abaturanyi banjye banjyanye ahantu umugabo wanjye yiciwe, aryamye ndetse n’imva yamaze gucukurwa. Umugabo wanjye yapfuye urupfu rubabaje arashwe.”
“Mugihe twari dutegereje ko isanduku iza, nagize akanyabugabo ndamwegera ndamusengera mu ijwi rituje, hanyuma niyegereza abakobwa banjye ndarira”
Kuva uwo munsi ingorane zari zitangiye ku buzima bwa Rose kuko Nyirabukwe yamushinje kuba yaragize uruhare mu rupfu rwa Matthew, amushinja kandi ko yashakaga kumwica bakimara gushakana ndetse no mu rupfu rwe akaba ataramubaye hafi.
Icyo gihe bagiye mu rugo rwa Rose banyaga amatungo, ibiryo byabo ndetse n’ibindi bintu byose bifite agaciro. Rose bamusize abereye aho nta kintu na kimwe cyo kwirwanishaho.
Muri icyo gihe, guverinoma ya Nigeria yahise itangaza ko ifunze (Lockdown) kugira ngo ikumire ikwirakwizwa rya COVID-19. Kubaho byabaye ingorabahizi kuri Rose nabakobwa be bato.
Rose arasobanura ati: " Twahuye n’inzara ikabije, kandi nta mafaranga twari dufite yo kurya ntabwo twashoboraga gucuruza ngo tubone amafaranga kubera ko amasoko yari afunze. Nta n’imbaraga nari mfite zo gukora akazi gakomeye kugirango ngaburire abana banjye.
Cyari igihe cy’imyembe, ku buryo ariyo twaryaga gusa, ariko icyo igihe kirangiye, rimwe na rimwe twajyaga kuryama nta kintu turiye."
Mugihe itorero rye ryakoraga ibishoboka byose ngo rifashe Rose, guma mu rugo yari yaragabanyije amafaranga ndetse n’ubushobozi bwo gufasha abababaye. Mubyukuri abakristo babaga bategereje imfashanyo bari benshi.
Rose yaje kwibaruka nyuma y’uko umugabo we yitabye Imana
Ariko kubera umubano we n’Imana, Rose yabonye imbaraga zo kurera abana be nk’umupfakazi. Ati: “Nashyize ibyiringiro byanjye ku Mana gusa, kugeza ubu turi bamwe mu bantu bahumeka. Ni igitangaza!
Iyo nsomye Zaburi 119:11 “Nabikiye ijambo ryawe mu mutima wanjye, kugirango ntagucumuraho” mpita numva nongewemo imbaraga n’aho naba ndi mu gihe kigoye”.
Rose yaje kugera aho arabyara ubu afite abana batatu kandi arashima Yesu ko yabaye mu ruhande rwabo kuko ahora abereye maso abamutegereje.
Source: www.christiantoday.com
[email protected]


text:
Ibiranga imikurire y’umwana kuva avutse kugeza agize imyaka itanu
Uko umwana agenda akura kuva avutse hari ibintu bimwe na bimwe agenda abasha gukora bitewe n’ikigero cy’imyaka agezemo; aha twavuga nko kumenya kuvuga, guseka, kugenda n’ibindi. Tugiye kurebera hamwe ibyo umwana abashobora gukora bitewe n’ikigero cy’imyaka agezemo.
Ku mezi abiri umwana aba ashobora guhagarika umutwe we neza nta kiwufashe, akumva amajwi, azi ababyeyi be, kandi atangira no guseka.
Ku mezi ane n’atanu umwana aba ashobora kwibirindura– aha ushobora kumusiga ku buriri akaba yagwa igihe buri hejuru, atangira kwivugisha amagambo atumvikana, aba akunda kwitegereza agaseka, ndetse aba azi izina rye.
Ku mezi atandatu umwana abasha kwicara ntawe umufashe, atangira guhagarara, abasha kuvana ikintu mu kuboko kumwe agishyira mu kundi, atinya n’abantu cyangwa ikintu atamenyereye.
Ku mezi icyenda n’icumi atangira gukambakamba, abasha kuvuga amagambo mama na dada, abasha no kuzunguza ikiganza asezera abantu.
Ku mezi cumi n’abiri atangira kugenda, aba avuga byibura amagambo atatu, ashobora kubahiriza ibyo bamutegetse, kwigana ibyo abandi bakora, no kurira ababyeyi bamusize.
Ku mezi cumi n’atanu abasha kwiruka, kunywa akoresheje igikombe, no kwigaburira akoresheje ikiyiko.
Ku myaka ibiri abasha kurira esikariye no gusimbuka, gukora interuro y’amagambo abiri, no kwikuramo imyenda.
Ku myaka itatu abasha gutwara igare ry’amapine atatu, gushushanya uruziga, akunda gukinisha ibikinisho, akora interuro y’amagambo atatu, abasha koza amenyo bamufasha ndetse no koga intoki.
Ku myaka ine abasha gushushanya mpande enye, amenya amabara n’imibare imwe n’imwe, akunda no gukina n’abandi.
Ku myaka itanu agaragaza kwigenga– urugero usanga akunda gusura abaturanyi, abasha gushushanya umuntu, akora interuro y’amagambo atanu, abasha imirimo imwe n’imwe yo mu rugo, ndetse aba ashobora no kwiyambika imyenda.
Ibi byose tukweretse si ko abana bose babasha kubikora ku gihe gikwiye, hari abo bitinda cyane ku mwana wavutse atagejeje igihe; ni byiza rero kwegera muganga w’abana igihe ubona umwana wawe hari ibyo atari kubasha gukora bitewe n’ikigero agezemo.


text:
Menya impamvu bidakwiye ko ibihe byiza biryoshya urukundo rwa babiri byarangirana n’umunsi wo gushyingiranwa kwabo,bikibagirana burundu.
Urukundo rwa babiri rurangwa na byinshi,higanjemo ibihe byiza nko gusohokana kwa bombi,guhana impano,kugirirana impuhwe , kubitsanya amabanga no guhumurizanya aho bikwiye, ibi n’ibindi tutavuze bituma bamarana igihe kirekire bigatuma bagira byinshi bazimenyanaho bitakwibagirana.
Ibyo bihe byiza bya rwa rukundo rwa bombi rero, mu byiyumviro byabakundana bumva ko ari ingufu zubaka neza urukundo rwabo, kandi baba basabwa gutanga bityo bakabikora batinuba ndetse benshi muri bo batekereza ko ari n’ikimenyetso cy’ingenzi cy’umubano wuje urukundo.
Ibyo nanone bigashimisha abakundana kuko buri umwe aba yumva ko yatsindiye umutima n’ibyiyumviro bya mugenzi we.
None ni kuki uyu mubano warangirana n’umunsi aba bombi bashyingiranyweho?
Gushyingiranwa ni ishusho y’igihango hagati y’umuntu n’undi ,umubano uhamya kurukundo no kwitanaho kwabo ,ni igikorwa cy’ubatswe n’Imana. Kuko Imana ikunda urugo kuko urugo n’urw’Imana.
Ariko niba umugabo n’umugore we bibagora kumara igihe barikumwe,biragoye ko rwa rukundo no kwitanaho byakomeza kwaguka no gukomera
Gukomeza ibihe byiza binezeza uwo mwashyingiranwe ntibigoye namba yewe ntibinahenze gukomeza kubungabunga ubuzima bwo ishyingiranwa ryamwembi ni ibintu by’ingenzi.
Izi nizo mpamvu zose zikwiye gukomeza bya bintu bituma urukundo rurushaho kuryoha na nyuma yo gushyingiranwa
Igihe ni impano yagaciro
Igihe abakundana bafata ngo bitananeho banarushaho kumenyana ibi biba ari ibihe byabo byo guhugira mu rukundo rwabo ,bakanagaragarizanya ibimenyetso byo kudacogora mukwitanaho,icyo gihe cyose ni impano itagereranywa buri wese aha umukunzi we,ni byiza rero kuzirikana iyi mpano itagereranwa bahanye.
Abantu bashora ibyagaciro mu byo bitaho
Iyo wakunze umuntu umuha byinshi kandi wishimiye mubyo ukunda kandi uha agaciro, ukanezerwa aruko usangiye nawe buri cyose mubyo utunze iby’agaciro byose ukumva niwe ubikwiye ibi byose ukabikora mu gihe mukiri mu cyiciro benshi bakunze kwita icyo guteretana hanyuma ntubikore kwubw’umubano wuwo mwashyingiranwe ,ni ngombwa ko ugushyingiranwa kwa babiri gukomezwa no gushorwamo ibyagaciro nkuko biba byarahoze.
Uko uhindura uwo mwashyingiranwe mu gihe gito ni nako uba uteje ikibazo mu muryango wawe muri rusange.
Guhindura no gutandukana nuwo mwashyingiranwe bitandukanya umiryango kuko iyo mwashyingiranwe imiryango ibiri nayo iba igiranye igihango niyo mpamvu nayo iba igiranye ibibazo mu mubano wayo, ikindi kandi abana mwibarutse baba bambuwe uburenganzira bwo gukurira mu biganza byababyeyi babo bombi.
Kurema iteka impamvu zakomeza ipfundo ry’ishyingiranwa ryabo.
Abashyingiranwe nanone bagomba gufata igihe kimwe bakajya ahantu bakaganira,kurebana televisiyo mu rwego ro gukomeza kwitanaho no kubaka ipfundo rikomeye rw’icyobahuriyeho ari rwo rwa rikundo rwatumye banashyingiranwa.
Kubyoroshya no kubihozaho.
Ntampamvu yo kubikora nkaho ari intambara abakundana barasabwa gukorerana twa tuntu bakoreranaga batarashyingiranwa ,kandi tugahoraho bakumva ko arikiguzi cyo kubaka umubano wabo ugakomera.
Mu kubungabunga ibitera uwo mwashakanye umutuzo no kunezerwa ni igenzi kubizirikana no kubihozaho aho bishoboka kuko burya urukundo ntirusaza ahubwo rukeneye guhora ruvomererwa rukabagarirwa kugira ngo rukomeze rutohagire uyu ni umukoro mwiza kubashyingiranwe by’umwihariko kubafite Yesu muri bo.


text:
"Erega ubutumwa bwiza ntibunkoza isoni: kuko ari imbaraga y’Imana ihesha uwizera wese gukizwa, uhereye ku Muyuda ukageza ku Mugiriki" Abaroma 1:16
Nyuma yuko imbaraga z’Ubutumwa bwiza zigeze mu muntu zikamuha gukizwa, zikanamuha kwezwa, hakurikiraho kwakira imbaraga zo gukorera Imana. Ni byo tugiye kugarukaho muri iyi nyigisho.
Yesu yabanye n’abigishwa imyaka itatu, yarabahamagaye baramwitaba, baramukurikira. Basiga byose bagendana na we, ariko aho bamariye kumukurikira batangiye inzira yo kwezwa: Baraburaye, barabwiriwe, ntibagiraga imyambaro, bagendaga ingendo nini n’amaguru. Babaga ahantu mu buvumo, bararaga mu butayu basenga.
Ariko rimwe Yesu abaha itangazo rikomeye, aravuga ngo ’Mumaze kwezwa n’ijambo nababwiye’ bari bageze ku rwego rushimishije rwo kwezwa no guhinduka, no kuba abo Imana yifuza ko baba bo. Kandi bajyaga kwigisha no kubwiriza bigacamo, urugero: Bigeze kugenda ari 70 bahagurutsa ibirema, bakora ibintu ubona birimo imbaraga z’Imana.
Yesu agiye Kujya mu ijuru, wenda yari kubasigira ubunararibonye. Akababwira ati wenda mujye mubigenza kwa kundi, ariko yari azi ko umurimo bafite imbere usaba imbaraga nyinshi. Arangije arababwira ngo" Icyakora muzahabwa imbaraga Umwuka Wera nabamanukira. Muzaba abagabo bo kumpamya i Yelusalemu, i Yudaya n’i Samaliya kugera ku mpera y’isi".
Izi, ni imbaraga za gikozi umuntu yakira iyo azakorera Imana. Iyo umuntu afite umushinga w’ibyo azakorera Imana, ashobora kuzura Umwuka Wera bikemera kuko ni Umwuka wa gikozi.
Ese niba udafite umushinga wo kwezwa no guhinduka, ni iki uzakorera Imana? Ese Imana yaguha Umwuka Wera wo kumaza iki? Ntabwo Umwuka Wera akenewe kugira ngo ucuruze mu isoko, akenewe kugira ngo ukore imirimo myiza yose muri Kristo Yesu.
Niba warahishuriwe uwo ugomba kuba we, niba warahishuriwe icyo Imana yakuremeye, niba hari umushinga upanga mu buryo bwo gukorera Imana, izaguha imbaraga zo kubikora. Iyo umuntu ahagurutse akajya mu ivugabutumwa, Imana imuha imbaraga ariko iyo wicaye gusa uri aho: Mu itorero ryawe, muri korari, Imana yatanga imbaraga zo kumaza iki?
Ariko iyo hari akazi imbaraga z’Imana zirakora! Iyo umuntu yakiriye imbaraga z’Ubutumwa bwiza, ni uko ziba zigomba hukora. Ikibazo muri iki gihe ni abantu bake bafite ibyo gukorera Imana. Iyo dusenga: Tuba tugira ngo tubone ibiryo, imyambaro, dutere imbere, tuba tugira ngo tugere ku rwego rwiza nk’urwo abandi bagezeho.
Ese hari gahunda ufite yo gukorera Imana?
Pasiteri Habyarimana Desire mu kiganiro ’Ubutumwa bukiza’ kuri Agakiza Tv
[email protected]


text:
Ibibazo byagaragaraga muri cyamunara byabonewe igisubizo
Kuri uyu wa 2 Nyakanga 2021 Minsitiri w’Ubutabera akaba n’intumwa nkuru ya leta Johnston Busingye yatangije uburyo bushya bw’ikoranabuhanga buzifashisha mu kurangiza inyandiko mpesha (cyamura), nyuma yuko isura y’abahesha b’inkiko n’umwuga wabo yari yangiritse muri rubanda leta igahitamo kuba ihagaritse imirimo yabo.
Minisitiri ‘wubutabera akaba n’intumwa nkuru ya leta atangiza iyi sisitemu y’ikoranabuhanga (website) yibubukije abahesha b’inkiko inshingano zabo avuga ko bashobora gutuma abaturage batakariza icyizere ubutabera bw’igihugu bikagira ingaruka mbi nyinshi.
“Hatabayeho kurangiza neza inyandiko mpesha neza byatuma abaturage batakariza icyizere ubutabera bw’igihugu bikadindiza ishoramari kandi nta shoramari ntaterambere ry’igihugu.” Minsitiri Busingye yanibukije icyatumye urugaga rw’abahesha b’inkiko ruhagarikirwa imirimo mu minsi ishize.
“Tujya kubihagarika twari tugeze aho umwuga umaze gutakaza icyizere mu banyarwanda bose rimwe na rimwe ugasanga kuzongera kucyubaka bizagorana.” Minisitiri Busingye avuga kuri iri koranabuhanga rishya yavuze ko rigamije kubyara amafaranga menshi muri cyamunara.
” Iyi sisitemu igamije gukura amafaranga muri cyamunara, buri kantu kose kari muri cyamunara kagomba kubyara amafaranga kandi menshi ku buryo uterezwa umutungo mu cyamunara abona icyo yishyura byaba na ngombwa agasagura.”
Umunyamabanga Nshingwabikorwa w’urugaga rw’abahesha b’inkiko Barinda Anastase, yijeje abanyarwanda ko iri koranabuhanga rishya rije gukemura ibibazo byose byagaragaye mu kurangiza inyandikompesha.
“Mu bihe byashize ikoranabuhanga twakoreshaga nti ryari rinoze bikaba aribyo byitaweho mu kurivugurura, iri rirasubiza ibibazo byose, usibye kuvugurura ikoranabuhanga twahuguye abahesha b’inkiko bose tunabahugura no kubindi bihesha umwuga wacu agaciro. “
Akavuyo mu kurangiza inyandikompesha, kutubahiriza amategeko, imyitwarire mibi y’ubujura n’uburiganya by’abakomisiyoneri bigamije gutesha agaciro umutungo w’abaturage ni bimwe mu byaranze imirimo y’abahesha b’inkiko mu minsi ishize.
Iyi myitwarire mibi niyo yateye abahesha b’inkiko b’umwuga 22 kwitaba akanama ngenzura mikorere k’urugaga biviramo 16 guhagarikwa hagati y’ukwezi n’amezi atandatu, 3 bagirwa abere, 3 basabirwa kwirukanwa burundu. Imitungo iba yaratejwe mu cyamunara mu buryo budakurikije amategeko byo biseswa n’inkiko.
Mu mwaka w’2018 nibwo hatowe itegeko reyemeza ko kurangiza inyandiko mpesha bigomba gukorwa hifashishijwe ikoranabuhanga ariko kugeza ubu hakaba hatari hakabonetse irisubiza ibiabzzo byose abant bibazaga muri iki gikorwa nk’iryatangijwe uyu munsi.
Urugaga rw’abahesha b’inkiko b’umwuga mu Rwanda rubarizwamoa abagera kuri 495 b’umwuga biyongeraho bayamabanga nshingwabikorwa nabo bakora nk’abahesha b’inkiko batari ab’umwuga.


text:
Umuryango ni ijuru rito ku isi, ariko muri iyi minsi aho udasanze barwana usanga bari mu buyobozi kuko hari ibyo batumvikana, rimwe na rimwe ugasanga abatabikemuriye mu muryango bitabaza ubuyobozi, kandi kenshi nabwo ugasanga igisubizo bavanyeyo ntabwo kirambye.
Ubwo hasurwaga bamwe mu bashakanye wasangaga nta muranga bagize mu rukundo rwabo kuko ubu ikoranabuhanga ryarabasimbuye, ariko nanone abo bahuriye kuri iryo koranabuhanga nta mwanya nabo biha nibura ngo babanze bamenyane mu kurambagizanya ahubwo ibyabo byihuta nk’umuriro w’amashara uzamuka ugahita uzima.
Hari n’ingo zigira amakimbirane aturutse ku miryango yabo, aho usanga ababyeyi batamenya ko umwana wabo yamaze gushinga urugo rwe, ahubwo bakabona ko umwana wabo ibyo yatangaga mu rugo akihaba agomba no gukomeza kubikora amaze no kwubaka urugo rwe.
Umwe mu bagore utarashatse ko dutangaza amazina ye umaze amezi atanu ashatse yatubwiye ko abagabo bose ari bamwe ko ari rwaserera, kuko uwo bashakanye bamenyanye muri 2012 ariko ntabwo bajya bagira igihe cyo kuganira nibura kabiri mu rugo rwabo. Agira ati “Mu byukuri ingo zo muri iyi minsi umenya zaravumwe, kuko umugabo wanjye nubwo tumaranye igihe gito ariko twabanye imyaka igera kuri 9 mu rukundo, nk’abantu twageze hagati hari ibyo tutumvikanyeho aragenda nanjye nsigara njyenyine nubwo yari afite umwana yabyaye ntacyo byari bintwaye”.
Akomeza agira ati “Aho yongeye kubura urukundo hagati yanjye nawe yasanze nanjye narabyaye, arabyakira igihe kigeze turabana tunyuze mu nzira zemewe n’amategeko, nubwo tumaranye amezi atanu igihe kinini tukimara twarakaranije kuko ntabwo tujya tugira umwanya wo kuganira mu rugo rwacu, gusa narabyakiriye turakaranya uyu munsi hagashira nibura ibyumweru bibiri ntawe uvugisha undi, kuzaba muri ubu buzima mbona ntazabishobora igihe nikigera tuzatandukana niba nta gihindutse”.
Mukamana Anne Marie nawe yagize icyo adutangariza ku makimbirane aba mu miryango muri iyi minsi, yamaranye n’umugabo imyaka itanu ariko ashima uko abayeho kuko batandukanye ubu umugabo we akaba yarashatse undi mugore. Agira ati “Umugabo wanjye nubwo twabanye imyaka itanu dufitanye abana batatu amakimbirane twagiranye ndetse yatumye dutandukana nuko atamenyaga guhahira urugo kandi agahora yasinze, nubwo twatandukanye ntabwo yigeze ankubita ariko burya kutamenya ko wubatse ngo uhahire urugo rwawe ntacyo uba uricyo, ikindi ntabwo yampaga umwanya ngo tuganire ahubwo wasangaga inama zose azihabwa n’iwabo, ubu mbayeho uko mbishaka ntawundi mugabo nashaka nzirerera abana banjye gusa”.
Umunyamategeko Manirahari Norbert akaba umwunganizi mu mategeko (Avocat) nawe yagize icyo atangaza ku makimbirane akunze kugaragara mungo , we ntabwo agaruka uko bahuye nuko bashakanye ahubwo abona ikibazo nyamukuru ni ukutaganira mu muryango ngo bashakire hamwe igisubizo.
Agira ati “Burya nta kibazo kitabonerwa igisubizo byose biterwa nuko mwagishatse icyo gisubizo, kuko kudahana umwanya ngo muganire mbona aricyo gituma hagaragara amakimbirane mu miryango, ugasanga umwanya munini wibera mu bucuruzi cyangwa se mu kazi ntubonere uwo murwubakanye (Umugabo cyangwa Umugore ) umwanya ngo muganire kuby’urugo rwanyu, ahubwo mugahora murenzaho kandi uko murenzaho niko biba bibi cyane”.
Yakomeje avuga ko hari imiryango yumva umwana atava mu rugo ntacyo bamuhaye, ariko hakaba hari n’abagabo cyangwa se abagore batemera ibiturutse mu babyeyi babo icyo nacyo burya mutakiganiriyeyo gishobora kuzana amakimbirane mu muryango.
Ababyeyi bakeneye ko umwana wabo yubaka rugakomera bagomba kuba hafi y’uwo muryango mushya ariko bakamenya icyo umukazana wabo cyangwa se umukwe wabo yanga ndetse nicyo akunda kugira ngo batazabateza ibibazo byatuma bagirana amakimbirane. Umuryango utaragize umuranga cyangwa se abahuriye ku ikoranabuhanga nabo bagomba kugira nyambere umwanya wo kuganira mu muryango wabo kuko niho hakemurirwa ibibazo byose, ikindi kumenya guca bugufi imbere yuwo murwubakanye yaba umugabo cyangwa umugore, kandi uciye bugufi imbere yuwo mwubakanye biba byiza cyane kuko bikurinda gusenya
@Rebero.co.rw


text:
Duherukana Manzi ahamagara Bella akunda,mu gihe Bella yari kuganira na Ange nk’abavandimwe ariko bose bakaba batazi ko buri wese azi Manzi(kurikira iki gice cya gatanu)
Mu gihe Bella yaracyibaza niba ari bwitabe Manzi ,telephone yahise yikuraho,maze umuvandimwe we Ange amubaza impamvu itumye atitaba uwo muntu undi amubwira ko ari wa musore washakakaga kumurya utwe ,mubyukuri ntago Ange yigeze amenya ko ari Manzi asanzwe azi waruhamagaye . bwarakeye maze Bella ajya ku ishuri mu gihe ari kwinjira Manzi yari amuri inyuma agerageza kumuhamagara ariko Bella ntiyabyitaho kuko yari yamaze kumenya ko ari Manzi.
Bella yihuse ajya mu ishuri na Manzi nawe ahita yinjira. Mu byukuri Manzi yari yaramaze gukunda Bella, gusa mwibukeko na Bella yari yarakunze Manzi uretse ko bagatanya batabura. Uwo munsi Manzi wabonagako nibyo mwarimu arimo yigisha atabyumvaga maze ahitamo kwandikira Bella agapapuro basi ngo arebe ko yagasoma.
Ati :” Bella kuki mbona wahindutse koko , ese basi niki nagukoreye cyatumye unyanga bigeze aha ? Bella nubwo utangiye kugenda unyikuramo ndabizi neza ko wankundaga, hari ibintu byinshi wakoraga nkabibona ko unkunda ariko mu byukuri nubwo uri kugenda unyigiza hirya, nanjye nari natangiye kugukunda, ni ukuri ndabivuze Bella ndadukunda . Ntegereje igisubizo cyawe kuko nicyo kiribumfashe gufata umwanzuro”.
Manzi yahise agahereza mushuti we Shema inyuma maze agahereza Bella, yaragasomye akajya yisekera maze nawe aramwandikira amusubiza.
Ati : ” umva Manzi urishuka cyane njyewe Bella sinakunda umuhungu w’umukene nkawe, uransekeje pe, njyewe ngukunda ? ahubwo ndabona ufite ibibazo byinshi pe.Ahubwo umva nkubwire ubishatse wansiba mu mutwe wawe kuko njye nta n’igitekerezo ngufiteho”.
Nubwo Bella yandikakaga ibyo byose wabonagako ashaka kurira ariko ariyumanganya .Amasaha yo kwiga yarangiye Bella na Manzi wagirango ntibari mu ishuri nuko basohotse Bella ahereza ka gapapuro Manzi, Manzi yahise amufata ukuboko barebana umwanya munini amaso kuyandi, nuko Bella ahita amwishikuza.
Ati :”umva Manzi bibe ubwambere nubwanyuma unkoraho” . Bella yahise yihanagura aho Manzi yaramufashe n’umwiryo mwinshi ahita agenda. Manzi yasigaye ababaye no gusoma agapapuro Bella amuhaye biramunanira.
Ariko kurundi ruhande muri babakobwa bateranyije Manzi na Bella harimo umwe utishimiye ibyo bakoze, yafashe umwanzuro wo kubwiza ukuri Bella ukuntu ibintu byifashe. Manzi yaratashye afata ka gapapuro aragasoma biramubabaza cyane, maze afata umwanzuro wo kwikuramo Bella nyamara atangira gutekereza kuri Ange wamufashije muri byose igihe yavaga mu cyaro. Manzi yafashe Telephone ngo ahamagare Ange, agiye kumva yumva ngo……………………………………………..
Loading…
Tubararikiye kutazacikwa igice gikurikira.


text:
[wptab name=’Isomo: Hagayi 8′]
Isomo ryo mu gitabo cy’Umuhanuzi Hagayi 8,1-8
Mu mwaka wa kabiri Dariyusi ari ku ngoma, ku munsi wa mbere w’ukwezi kwa gatandatu, ijambo ry’Uhoraho ribwirwa Zorobabeli mwene Sheyalitiyeli, umutware wa Yuda, na Yozuwe mwene Yehosadaki, umuherezabitambo mukuru, barimenyeshejwe na Hagayi umuhanuzi, agira ati «Uhoraho, Umugaba w’ingabo, avuze atya: Aba bantu baravuga bati ‘Igihe cyo kongera kubaka Ingoro y’Uhoraho ntikiragera!’» Nuko Uhoraho atuma Hagayi umuhanuzi, ngo abasubize muri aya magambo: «Ese mwebwe murabona ari igihe cyo kwibera mu mazu yanyu ameze neza, kandi iriya Ngoro y’Uhoraho yarabaye amatongo? Noneho rero, Uhoraho, Umugaba w’ingabo, avuze atya: Nimuzirikane neza ibyababayeho! Mwabibye byinshi ariko musarura bike; murarya ariko ntimwijuta; muranywa ariko inyota ikaba yose; murambara ariko ntimushire imbeho! Koko uwakoze yarahembwe, ariko inyungu ayibika mu mufuka utobotse! Uhoraho, Umugaba w’ingabo, avuze atya: Nimuzirikane neza ibyababayeho! Ngaho nimuzamuke ku misozi, muzane ibiti maze mwongere mwubake Ingoro, kugira ngo mbone kuyishimiramo no kuyigaragarizamo ikuzo ryanjye; uwo ni Uhoraho ubivuze.[/wptab]
[wptab name=’Zaburi ya 149′]
Zaburi ya 149, 1-2, 3-4, 5-6a.9b
Alleluya!
Nimuririmbire Uhoraho indirimbo nshya,
mumusingirize mu ikoraniro ry’abayoboke be.
Israheli niyishimire Uwayiremye,
abahungu b’i Siyoni bahimbazwe
n’ibirori bakorera umwami wabo.
Nibasingize izina rye bahamiriza,
bamuvugirize ingoma n’inanga.
Kuko Uhoraho ashimishwa n’umuryango we,
ab’intamenyekana akabahaza umukiro.
Abayoboke be nibahimbazwe no kumukuza,
ndetse bavugirize impundu no ku mariri yabo;
bakore mu gahogo barata Imana,
Ngiryo ishema ry’abayoboke b’Imana!
Alleluya!
[/wptab]
[end_wptabset]


text:
Abaturage bo mu mirenge igize akarere ka Musanze , by’umwihariko abo mu murenge wa Remera, barishimira ko amarerero agenda yiyongera aza akemura bimwe mu bibazo biri mu burere n’imikurire y’abana babo. Ngo hari abatindaga kwiga bakageza imyaka irindwi batakibishaka, barabaye abarobyi, abashumba cyangwa abacuruzi b’ibisheke.
Ibi ni bimwe mu byatangajwe n’ababyeyi, nyuma y’umuhango wo gufungura amashuri y’incuke mu murenge wa Remera; umuhango wayobowe na Minisitiri w’Uburinganire n’iterambere ry’umuryango Prof. Bayisenge Jeanette.
Abaturage bo mu murenge wa Remera mu karere ka Musanze , babwiye VALUENEWS icyo “ECD Urumuri ” ije gukemura nyuma y’amateka maremare batagira bene ayo marerero.
Karimunda Stanisilas we avuga ko ishuri ry’incuke babonye rigiye kubafasha byinshi birimo no kuzamura ireme ry’uburezi mu murenge wabo.
Ati “ Umwana agiye kujya atangira kwiga akiri muto , ubwonko bwe buzakangurwa ku gihe, akunde ishuri kuko azaba abona akiri muto ko hari bakuru be bajya ku ishuri bityo bitume na we abikunda. Ikindi bizakemura ni uko kubera gutangira akiri muto , bizatuma azageza kuri ya myaka 7 yariyumvisemo umunyeshuri kurusha uko abandi bana bageraga kuri icyo kigero, bamwe barahindutse abarobyi dore ko duturanye n’ikiyaga cya Ruhondo , abandi barabaye abacuruzi b’ibisheke ndetse n’abashumba , twababwira kujya ku ishuri bikabananira kuko babaga barararuwe n’ibyo byose. Iri shuri ry’incuke riziye igihe rwose.”
Naho Uwamahoro Françoise we avuga ko nta mubyeyi uzongera guhinga ahetse. Agira ati, “ Aha dutuye ni mu cyaro kandi abenshi muri twe dutunzwe n’ubuhinzi n’ubworozi ndetse n’abatishoboye, bagahingira abishoboye. Umubyeyi ufite nk’uwo mwana w’imyaka itatu yamujyanaga mu murima , akamuhingana mu mugongo ndetse rimwe na rimwe akamwijishura, akamushyira hasi , ubundi umwana akirwariza arya ibitaka, kurira se cyangwa se bikarangira abujije nyina imirimo. Ikindi ngo utamujyanaga mu murima, yamusigiraga abaturanyi ariko afite impungenge ko ashobora guhumanywa cyangwa se agahohoterwa n’abandi bana. Ariko aho ECD iziye, byose bigiye guhinduka kuko umubyeyi azajya amusiga aho yizeye, agaburirwe , yuhagirwe , asinzire nyina ajye aza kumureba amukumbuye.”
Umuyobozi w’akarere ka Musanze Nuwumuremyi Jeaninne yabwiye VALUENEWS ko mbere y’icyorezo cya Covid -19, akarere ka Musanze kari gafite umuvuduko mwiza mu mikorere y’amarerero agera kuri 320 yakoraga neza ariko na none ngo kubera ko icyorezo cyatangiye kugenza make, gahunda z’uburezi zigasubukurwa , ECDs nazo ntabwo zasigaye.
Minisitiri w’Uburinganire n’iterambere ry’umuryango Prof. Bayisenge Jeanette avuga ko amashuri y’incuke azwi nk’amarerero atari aho kwigira kwandika, gusoma no kubara gusa ahubwo ko bahigira n’ikinyabupfura, gukangura ubwonko bwabo, gutozwa isuku n’ibindi bijyanye n’imikurire yabo.
Ati, “ Kugira ingo cyangwa se amarerero nk’aya ni uburyo bw’ibanze bwo kubungabunga umuryango , nturangwe n’amakimbirane kuko igihe umubyeyi yasize umwana we muri bene uru rugo, akora imirimo ye atuje kuko aba yizeye umutekano w’umwana we kubera ibiganza by’uwo yamusigiye yizeye ndetse n’icyo yagiye gukorera kikinjira mu muryango, bityo ukahazamukira nta makimbirane .”
Akomeza asaba ababyeyi, abarezi n’abandi bose bagira aho bahurira n’abana kubitaho babarinda ihohoterwa iryo ariryo ryose cyane cyane irishingiye ku gitsina kuko byagaragaye ko abana b’abakobwa ndetse n’ab’abahungu bahohoterwa ariko bigahishirwa ku mpamvu zinyuranye zirimo no kuba ababyeyi bateshuka ku nshinano za kibyeyi, aho usanga bamwe mu babyeyi batumva neza ko iyo uvuze umuryango uba uvuze umugabo , umugore n’abana.
Ati “Nubwo icyorezo cya Covid-19 cyadukomye mu nkokora, umuryango nyarwanda wungukiyemo byinshi kuko nk’igihe cya guma mu rugo, hari bimwe mu byo abagabo babonye bari batazi, indwara z’impiswi ku bana zaragabanutse kubera isuku yazamuwe ku rwego rushimishije na [Kandagira ukarabe], dufatanye rero , tuzamure uburere bw’abana bazira Bwaki mu muryango , tugira umuryango utarangwa n’amakimbirane ahubwo ukarangwa n’ubwuzuzanye. ”
SETORA Janvier


text:
Myugariro w'ikipe y'igihugu Amavubi na Police FC, ukina ku ruhande rw’ibumoso, Muvandimwe Jean Marie Vianney, yishimiye cyane kuba yasoje amasomo y'icyiciro cya kabiri cya Kaminuza (Bachelor) ndetse anashimira umubyeyi we n'ikipe ya Police FC, bamubaye hafi mu rugendo rutoroshye yari amazemo imyaka itatu.
Kuri uyu wa Gatanu tariki ya 26 Gashyantare 2021, nibwo uyu mukinnyi yasobanuraga igitabo yanditse ku masomo amazemo imyaka itatu (Defence ya Memoire) mbere yo kuzambara ikanzu ahabwa impamyabumenyi amaze igihe akorera.
Benshi mu bakinnyi b'abanyarwanda usanga batarigeze bakandagira muri kaminuza, kuko usanga iyo basoje atandatu yisumbuye bahagarika, gusa Muvandimwe yateye intambwe ikomeye kuko yasoje icyiciro cya kabiri cya kaminuza muri ULK, mu ishami ry'imari (Finance).
Mu kiganiro yagiranye na InyaRwanda.com, Muvandimwe yatangaje ko yishimiye cyane kuba yageze ku ntego yifuzaga kugeraho mu buzima nubwo bitari byoroshye kubibangikanya no gukina umupira w'amaguru.
Yagize ati"Ndishimye cyane! Iki ni igikorwa nifuzaga kugeraho mu buzima nubwo byari bigoye Kwiga mbifatanya no gukina, ni ibintu bitoroshye. Hari igihe twabaga dufite umukino kandi mfite n’ikizami kuko nigaga nijoro (Evening) ubundi bikangora kuko navaga ku mukino mpitira mu kizami kandi sinari bujye mu kizami ntasubiye mu byo twabaga twize".
"Byansabye kubiha umwanya, no gukora cyane nirinda kugira ibindi najyamo bikandangaza kuko iyo nteshuka nari kwisanga byose nabyangije".
Uyu mukinnyi wakiniye ikipe y'igihugu Amavubi, yatangaje ko kugira ngo agere kuri iki gikorwa hari abo abikesha babigizemo uruhare rukomeye barimo umubyeyi we ndetse n'ikipe ye ya Police FC.
Yagize ati"Ndashimira cyane Mama umbyara kuko yaramfashije cyane muri uru rugendo ku nama yangiraga za buri munsi zangiriye akamaro kanini cyane, ndetse n'umuryango wanjye muri rusange. Ndashimira by'umwihariko ubuyobozi bw'ikipe ya Police FC n'umutoza wayo bamfashaga ndetse bakanampa umwanya wo kujya ku ishuri, muri iki gihe nari naravunitse twari dufite ibizamini, umutoza Haringingo yangiraga inama ndetse akanamfasha buri gihe.
"Ndashimira kandi Seninga Innocent wangiriye inama yo kujya ku ishuri, akananyereka ibyiza birimo ubwo yageraga muri Police FC, ndetse nkanashimira umutoza Bisengimana Justin kuko nawe yambaye hafi kenshi cyane".
Muvandimwe kandi yasoje ashimira inshuti n'abavandimwe bamubaye hafi ndetse bakanamufasha mu gihe kingana n'imyaka itatu yari amaze yiga muri ULK.
AMWE MU MAFOTO YARANZE UYU MUHANGO
Muvandimwe n'inshuti ye mu muhango wo gusobanura igitabo yanditse
Muvandimwe yasoje icyiciro cya kabiri cya kaminuza muri ULK
Muvandimwe yize ibijyanye n'imari (Finance)
Byari ibyishimo byinshi kuri Muvandimwe usoje amasomo ya Kaminuza
Muvandimwe n'umubyeyi we
Mushiki we nawe yari yitabiriye ibi biroriWari umunezero ku muryango


text:
Mu mijyi yose,cyane cyane uwa Kigali,wagira ngo Imana zabaye nyinshi.Ureba amatorero n' »amachurch » byuzuyemo,ibintu bikagucanga pe!Hakubitiraho imihango ya buri kanya y’abagizwe ba Bishop cyangwa ba « Apotre » ugashoberwa.
Itegeko ryarabyoroheje
Mu Rwanda, kwandikisha idini ni nko kwandikisha company y’ubucuruzi.Ikigo cy’Imiyoborere myiza(RGB) cyarabyoroheje nk’uko RDB(Iterambere) yorohereza abashaka gushora imari yabo mu gihugu.
Kuva Itegeko n°06/2012 ryo ku wa 17/02/2012 rigena imyandikishirize y’amadini ryajyaho,ngo hamaze kwemererwa arenga 1000.Ayo mu mujyi wa Kigali abarirwa muri 685;ku baturage 1 200 000, birumvikana ko hari n’iritagejeje ku bayoboke 2000. Bamwe babiheraho bibaza niba iri tegeko ritarabaye imvano y’akajagari.
None se bizabe impamo ko n’abanyamadini na bo ari abashoramari nk’abandi?Aho si byo bituma ayo madini asigaye agaragara nka « business » zose zisanzwe,aho kwita ku mibabaro n’agahinda by’abakeneye guhumurizwa?
Kiliziya Gatolika yahakuye isomo
Uwo mubyigano,hari abibwira ko ari uburyo bwo gucecekesha Kiliziya Gatolika yari yarihariye isoko mu myaka itari mike.Ngo byatumye abantu bagenda bayishiraho,ku buryo n’Abasenyeri baruciye bakarumira,bagaharira Rugari ba Apôtre!
Abongabo, n’ubwo ntawabibarenganyiriza, hari icyo bibeshyaho.Icyiza cy’ibi bintu, ntiwabona uko ugipima.Twabigereranya n’amategeko n’inama bya Agoronome yo kwicira imyaka no kuyikonorera:bituma umuhinzi yongera umusaruro kandi byagaragaraga nko kumwangiriza. Buriya buryo rero bugirira neza Kiliziya Gatolika,kandi na yo yahakuye isomo.
Amadini menshi yasimbuye amashyaka!
Mu myaka ya 1991,hadutse inkubi y’umuyaga w’icyo bitaga « Amashyaka menshi ».Icyongicyo, ubu gisa nk’ikibagiranye.Ni nk’aho ayo mashyaka yasimbuwe n’amadini menshi.
Kuvuga ko ayo madini yasimbuye amashyaka menshi,si ukutamenya ko, ingingo ya 5,mu gika cyayo cya 3 cya rya tegeko rigenga amadini, « itayemerera kugira ibikorwa byo guharanira kugera ku butegetsi nko gushakisha inkunga cyangwa gukoresha ibiganiro bigamije gushyigikira imitwe ya politiki cyangwa umukandida wa politiki, kwandikisha cyangwa gukoresha ubundi buryo bushyigikira abakandida bashaka kujya mu buyobozi bw’igihugu. »
Ikigaragara ni uko kuva hajyaho Itegeko ngenga n°10/2013 ryo ku wa 11/07/2013 rigena imikorere y’Imitwe ya politiki n’Abanyapolitiki,nta hantu havugwa umubare w’amashyaka amaze kwemererwa, nk’uko byagenze ku madini.Ese, nta banyapolitiki baraboneka, cyangwa ni uko amashyaka atarafatwa nka business?
Nyamara ingingo ya 3 y’iri tegeko,ivuga ko »Imitwe ya politiki yemerewe gushingwa no gukorera mu bwisanzure. » Ngo « igomba kugira uruhare mu gufasha Leta kugera ku ntego ihoraho yo gukorera abaturage. »
Iri ni irindi hurizo
Niba se koko Leta igomba gufashwa,icyatumye amadini yoroherezwa nticyari gikwiye no gukomereza ku mashyaka ya politiki?Kuba mu itegeko byitwa « imitwe ya politiki« aho si uko abanyapolitiki bacu bakiri abatekamutwe?
Bibaye ari byo,ntibyaba bigoye.Nk’uko n’ubwinshi bw’abashoramari budahagarika isoko cyangwa ngo Abasenyeri na ba Pasteri babure abayoboke mu nsengero,nta n’abanyamashyaka bari bakwiye kwimwa umwanya n’urubuga rwo gushinga amashyaka yabo ngo na bo bakore maze imitwe ibashyuhane izuba riva!
Na none kandi, niba umucuruzi abura abakiliya akazinga agataha,Pasiteri yabura abayoboke agafunga urusengero,n’umunyamashyaka ubuze abamwumva yakwivana mu nzira(yeguye cyangwa abuze amajwi mu matora).
Ku rundi ruhande ariko, biranakwiye twibaza niba ubwinshi bw’amadini ari ikimenyetso cy’umukiro n’iterambere, cyangwa niba atari ikimenyetso cy’ukwiheba gukabije bituma hari n’abayoboka rwa rukuta rw’amaganya(Mur des Lamentations),bakajya ku « Misozi y’Ibyiringiro », kuko ahandi hose inzira zifunze!
Ibyo ari byose,ubwinshi bw’ayo madini n’ubwo atari ikibazo,ni ihurizo ku baturage no kuri Leta itanga ubuzimagatozi.Ubwo Abakurambere barivuze ngo « Uburo bwinshi ntibugira umusururu »,hari uwahita asubiza ngo « ibyo by’imisururu nyine ni byo twaje gukuraho! »
Niba ayo madini hari icyo amarira abayoboke kuko atanga akazi mu kubaka amasengero,amashyaka yo ntiyatanga imirimo bikagabanya ubushomeri ndetse bagafasha n’abantu gukura bisumbijeho mu bya politiki no mu bworoherane?
By P.B


text:
Glen Berteau,akaba umuyobozi wa [The House Church Modesto] , iherereye muri California,yazahajwe n’umutima mu cyumweru gishize kuri ubu aka akeneye zimwe munyama zingenzi zisimbura izangijwe n’ubu burwayi.
Pasiteri Glen Berteau ayobora urusengero rufite abayoboke barenga 8000 yazahajwe n’uburwayi bw’umutima aho byarangiye ageze mu cyumba cy’indembe (ICU ).
Christian Post dukesha iyi nkuru yatangaje ko” umuyobozi mukuru uyobora ihuriro ry’abapasiteri [Mike Trenton] ukunze kuba amuri hafi yagiye ku mbuga nkoranyambaga gutangaza amakuru ya pasiteri aho yahawe uburenganzira n’umugore wa pasiteri Glen Berteau witwa Deborah.
Mu magambo ye yagize ati:” ntaramera neza ariko akomeje kugaragaza impinduka ,umuganga yatubwiye ko arimo gutanga icyizere , hakenewe ko dukomeza gusengera kworoherwa no gukira kw’impyiko ze ,umwijima,imikorere y’ubwonko .
Hari icyizere tugifite ko bino byose bizongera gukora neza mu izina rya Yesu. “Ibi nibyo Trenton yanditse ku rukuta rwe rwa Instagram .Mugusoza ubu butumwa yongeyeho ko mu kwizera ibi byose bizongera bigakora neza 100%.
Trenton yakomeje gusaba abantu ko bakomeza gusengera by’umwihariko kwongera gukora neza kw’impyiko n’umwijima bya[ pasiteri Glen Berteau] mu magambo ye yagize ati:” twizeye gukira burundu imyanya ye ikongera gukora neza , ibi akaba yabinyujije kurukuta rwe rwa instagram.
Pasiteri John Gray uyobora [Relentless Church ] nawe yagize icyo avuga ku butumwa Trenton yari yanditse asaba ko bose hamwe ko bari kwinginga ijuru ngo rikinguke kububasha bw’Umwami Yesu .
Mu magambo ya[ Pasiteri John Gray] yashyize kuri instagram yanditse ati:” afite kugaruka agatanga ubuhamya mu izina rya Yesu ,ntituzatezuka ku masengesho”yongeyeho ati: “ndacyasenga kuko nkunda uyu mugabo,umuryango we n’urusengero rwe ndetse imitima yabo na roho zabo.”
Trenton yongeye kwandika kuri Instagram ati:”ndibuka ubutumwa bwari mu nyigisho ze zanyuma mbere y’uko afatwa n’umutima agomba kugaruka akazigisha na none Satani umugambi wawe ugomba kuburizwamo.